Muutettu ehdotus Euroopan Parlamentin ja Neuvoston asetukseksi teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) N:o 3922/91 muuttamisesta (komission EY:n perustamissopimuksen 250 (2) artiklan nojalla esittämä) /* KOM/2004/0073 lopull. - COD 2000/0069 */





Muutettu ehdotus EUROOPAN PARLAMENTIN JA NEUVOSTON ASETUKSEKSI teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) N:o 3922/91 muuttamisesta (komission EY:n perustamissopimuksen 250 (2) artiklan nojalla esittämä) PERUSTELUT 1. Tämän ehdotuksen tavoitteena on muuttaa komission ehdotusta Euroopan parlamentin ja neuvoston asetukseksi teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) N:o 3922/91 muuttamisesta [1], sellaisena kuin kyseinen ehdotus on muutettuna komission EY:n perustamissopimuksen 250 artiklan 2 kohdan nojalla esittämällä muutetulla ehdotuksella [2]. Uudessa ehdotuksessa otetaan huomioon parlamentin ensimmäinen lausunto [3], sen myöhemmin ehdottamat lentoaikarajoitukset [4] sekä kyseisen ehdotuksen ja toisen, matkustamomiehistöä koskevista turvallisuusvaatimuksista annetun komission ehdotuksen [5] käsittely neuvostossa. [1] KOM(2000) 121 lopullinen, 24.3.2000. [2] KOM(2002) 30 lopullinen, 4.2.2002. [3] Mietintö nro A5-0393/2000, 18.1.2001. [4] Mietintö nro A5-0263/2002, 10.7.2002. [5] KOM(97) 382 lopullinen, 22.7.1997: Ehdotus neuvoston direktiiviksi matkustamomiehistöä koskevista turvallisuusvaatimuksista ja ammatillisen pätevyyden todistamisesta siviili-ilmailun alalla. 2. Tässä asiakirjassa ehdotetaan siis tarkoin punnittuja muutoksia, joissa otetaan huomioon useita aiemmissa keskusteluissa esitettyjä ongelmia sekä asiantuntijalausunnot. Komissio toivoo, että tämä auttaa kaikkia toimielimiä pääsemään yhteisymmärrykseen ja hyväksymään tämän kaupallista ilmakuljetusta koskevista turvallisuusvaatimuksista annetun ehdotuksen, jonka käsittely on ollut jo pitkän aikaa jäissä. 3. Uusi ehdotus sisältää myös kyseisen asetuksen säännöksiä ja teknistä liitettä koskevia muutoksia, jotka ovat käyneet tarpeellisiksi seuraavien säädösten ja sääntöjen tultua voimaan: yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 15 päivänä heinäkuuta 2002 annettu Euroopan parlamentin ja neuvoston asetus (EY) N:o 1592/2002 [6]; kyseisen asetuksen täytäntöönpanosäännöt, jotka sisältyvät ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä 24 päivänä syyskuuta 2003 annettuun komission asetukseen (EY) N:o 1702/2003 [7], sekä lentokelpoisuuden ja ilmailutuotteiden, osien ja laitteiden ylläpidosta, ja näihin tehtäviin osallistuvien organisaatioiden ja henkilöstön hyväksymisestä 20 päivänä marraskuuta 2003 annettu komission asetus (EY) N:o 2042/2003 [8]. [6] EYVL L 240, 7.9.2002, s. 1. [7] EUVL L 243, 27.9.2003, s. 7. [8] EUVL L 315, 28.11.2003, s. 1. Historical background 4. Neuvosto ja komissio sopivat vuonna 1989 toista vapauttamispakettia laatiessaan, että yhteisön lentoliikennepolitiikassa on käsiteltävä myös siviili-ilmailuun sovellettavan sääntelykehyksen yhdenmukaistamista, jotta voitaisiin pitää yllä korkeaa turvallisuustasoa ja varmistaa hyvän kauppatavan mukainen kilpailu sisämarkkinoilla. Tässä yhteydessä annettiin teknisten sääntöjen ja hallinnollisten menettelyjen yhdenmukaistamista siviili-ilmailun alalla koskeva neuvoston asetus (ETY) N:o 3922/91, jonka tavoitteena oli vahvistaa ilma-alusten suunnittelua, valmistusta, käyttöä ja huoltoa sekä näitä tehtäviä suorittavia henkilöitä ja laitoksia koskevat yhdenmukaiset säännöt sekä pitää nämä säännöt ajan tasalla. 5. Mahdollistaakseen edellä mainittujen kaupallisia ilmakuljetuksia koskevien turvallisuustavoitteiden saavuttamisen komissio päätti ehdottaa neuvostolle ja Euroopan parlamentille yhdenmukaistettuja sääntöjä, jotka perustuvat Euroopan ilmailuviranomaisten yhteistyöelimen JAA:n [9] laatimaan vastaavaan yhteiseurooppalaiseen ilmailuvaatimukseen (JAR) [10]. [9] Euroopan ilmailuviranomaisten yhteistyöelin JAA (Joint Aviation Authority) on 37 Euroopan maan kansallisten viranomaisten perustama järjestö, jonka jäseninä ovat kaikki 15 EU:n jäsenvaltiota. Se on perustettu yhdenmukaistamaan viranomaisten ilmailun turvallisuuden sääntelemiseksi asettamia vaatimuksia. [10] JAA:n vuonna 1995 hyväksymät JAR-OPS 1 -vaatimukset käsittelevät kaupallista ilmakuljetusta, toisin sanoen matkustajien tai rahdin kuljettamista lentokoneella maksua tai vuokraa vastaan. Helikopterilla harjoitettavaa kaupallista ilmakuljetusta käsitellään puolestaan JAR-OPS 3 -vaatimuksissa. 6. Komissio antoi kaksi ehdotusta. Komissio antoi vuonna 2000 ehdotuksen (ks. alaviite 1), jonka tavoitteena oli lisätä JAR-OPS 1:n teksti uudeksi liitteeksi edellä mainittuun asetukseen (ETY) N:o 3922/91 - tarvittaessa yhteisön lainsäädäntöön ja politiikkaan mukautettuna. Ehdotuksessa rajoitettiin kuitenkin matkustamomiehistöä koskevia turvallisuusvaatimuksia käsittelevän jakson sisältö niihin vaatimuksiin, jotka ovat yksinomaan lentotoiminnan harjoittajien vastuulla. Jo vuonna 1997 oli annettu toinen ehdotus direktiiviksi matkustamomiehistöä koskevista turvallisuusvaatimuksista ja ammatillisen pätevyyden todistamisesta. Siinä käsiteltiin niitä vaatimuksia, jotka eivät ole yksinomaan lentotoiminnan harjoittajien vastuulla, sekä ikään, terveydentilaan, koulutusorganisaatioiden hyväksyntään ja ammatillisen pätevyyden todistamiseen liittyviä vaatimuksia (ks. alaviite 5). 7. Kummastakin ehdotuksesta on sittemmin keskusteltu pitkään sekä neuvostossa että Euroopan parlamentissa. Euroopan parlamentissa JAR-OPS 1 -vaatimuksia koskevasta ehdotuksesta käyty keskustelu johti ensimmäisessä käsittelyssä annettuun lausuntoon (ks. alaviite 3), jossa komissiota pyydettiin hyväksymään 13 tarkistusta. Parlamentin annettua lausunnon matkustajamiehistöä koskevia turvallisuusvaatimuksia käsittelevästä ehdotuksesta komissio antoi muutetun ehdotuksen kyseiseksi direktiiviksi [11]. [11] KOM(99) 68 lopullinen, 5.3.1999: Muutettu ehdotus neuvoston direktiiviksi matkustamomiehistöä koskevista turvallisuusvaatimuksista ja ammatillisen pätevyyden todistamisesta siviili-ilmailun alalla. 8. Tarkasteltuaan JAR-OPS 1 -ehdotusta yhdessä matkustamomiehistöä koskevia turvallisuusvaatimuksia käsittelevän ehdotuksen kanssa neuvosto katsoi nykyiseen käytäntöön sopivammaksi muuttaa kummankin ehdotuksen rakennetta ja sisältöä. Näin ollen matkustamomiehistöä koskevia turvallisuusvaatimuksia käsittelevän direktiiviehdotuksen koulutusvaatimukset olisi rajoitettava koskemaan vain lentotoiminnan harjoittajasta riippumattomia vaatimuksia, ja erityisesti lentotoiminnan harjoittajia koskevia koulutusvaatimuksia olisi käsiteltävä ehdotetussa asetuksessa, kuten niitä käsitellään JAR-OPS 1 -vaatimuksissa. Jäsenvaltioiden sallimaa lyhytaikaista joustoa koskevien yhteisön valvontamenettelyjen (8 artiklan 3 ja 4 kohta) valinta ei myöskään ollut onnistunut, vaan sääntelymenettelyn sijasta olisi käytettävä suojamenettelyä. Lisäksi sovittiin joistakin asetusehdotuksen tekniseen liitteeseen (toisin sanoen asetuksen (ETY) N:o 3922/91 uuteen liitteeseen III) tulevista muutoksista. Lopuksi todettiin tarvittavan komiteamenettelyä, jotta uutta liitteetä III voitaisiin päivittää ennen sen voimaantuloa niillä muutoksilla, jotka JAA on tehnyt tai aikoo tehdä JAR-OPS 1 -vaatimuksiin. 9. Tässä tilanteessa komissio antoi 4. helmikuuta 2002 muutetun ehdotuksen Euroopan parlamentin ja neuvoston asetukseksi teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) N:o 3922/91 muuttamisesta. Uudella ehdotuksella muutettiin 24. maaliskuuta 2000 annettua ehdotusta KOM(2000) 121 lopullinen (ks. alaviite 2). Uuden ehdotuksen tavoitteena oli ottaa huomioon niiden Euroopan parlamentin tarkistusten henki, jotka komissio oli valmis hyväksymään, sekä neuvoston asiantuntijoiden esittämät rakenteelliset ja sisällölliset muutokset, mukaan luettuna asetuksen ja direktiivin välisen tasapainon muuttaminen matkustamomiehistön koulutuksen osalta. 10. Muutettu ehdotus täydentäväksi direktiiviksi, joka käsittelee matkustamomiehistöä koskevia turvallisuusvaatimuksia, aiottiin antaa erikseen. 11. Uuden ensimmäisen käsittelyn jälkeen Euroopan parlamentti hyväksyi 4. syyskuuta 2002 yhden pitkän ja hyvin seikkaperäisen lentotyöaikoja ja lepoaikoja koskevan tarkistuksen 4. helmikuuta 2002 annettuun komission ehdotukseen (ks. alaviite 4). Tarkistus koski uutta lukua Q, jonka komissio oli sisällyttänyt tekniseen liitteeseen Euroopan parlamentin ilmaistua huolensa siitä, että ehdotuksesta puuttui lento- ja työaikarajoituksia ja lepovaatimuksia koskevat säännökset. Tarkistuksessa käsiteltiin perusteellisesti sekä matkustamo- että ohjaamomiehistön työ-, päivystys- ja lepoaikoja ja rajoitettiin pisin sallittu päivittäinen lentotyöjakso 13 tuntiin tai 11 tuntiin 45 minuuttiin, kun työjakso on aikavälillä 22.00-4.59. 12. Neuvostossa myöhemmin käydyissä keskusteluissa on keskitytty JAR-OPS 1 -vaatimuksiin ja matkustamomiehistöä koskeviin säännöksiin käsittelemättä työaikarajoituksia koskevia sääntöjä. Käsitellessään muutettua asetusehdotusta JAR-OPS-vaatimusten saattamisesta osaksi yhteisön lainsäädäntöä neuvosto hyväksyi sen, että ehdotus saatettaisiin JAR-OPS-vaatimusten tuoreimman version mukaiseksi. Useat valtuuskunnat ehdottivat myös, että muitakin säännöksiä, jotka liittyivät matkustamomiehistöä koskeviin keskeisiin vaatimuksiin ja matkustamomiehistön koulutukseen, siirrettäisiin direktiivistä asetusluonnokseen. 13. Komissio on tarkastellut uudelleen alkuperäisiä ehdotuksiaan näiden tapahtumien valossa ja päättänyt helpottaa niiden hyväksymistä esittämällä muutetun ehdotuksen, jossa liitteen III lukuun Q on sisällytetty Euroopan parlamentin ehdottamat lentoaikarajoitukset, joita on muutettu tarvittaessa yhteisön institutionaalisten menettelyjen mukaisiksi. Ehdotukseen on myös lisätty tarkistuslauseke ja tehty eräitä pieniä muutoksia neuvoston ehdotusten perusteella. 14. Asetusta (ETY) N:o 3922/91 sovelletaan myös ilma-alusten suunnitteluun, valmistukseen, käyttöön ja huoltoon sekä näitä tehtäviä suorittaviin henkilöihin ja laitoksiin. Yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 15 päivänä heinäkuuta 2002 annetulla Euroopan parlamentin ja neuvoston asetuksella (EY) N:o 1592/2002 [12] otetaan kuitenkin käyttöön ilma-alusten suunnittelua, valmistusta ja huoltoa koskevia uusia sääntöjä ja kumotaan asetuksen (ETY) N:o 3922/91 liite II 28. syyskuuta 2003 alkaen. [12] EYVL L 240 , 7.9.2002, s. 1. Lisäksi asetuksen (EY) N:o 1592/2002 täytäntöönpanosäännöt, jotka sisältyvät lentokelpoisuuden ja ilmailutuotteiden, osien ja laitteiden ylläpidosta, ja näihin tehtäviin osallistuvien organisaatioiden ja henkilöstön hyväksymisestä 20 päivänä marraskuuta 2003 annettuun komission asetukseen (EY) N:o 2042/2003, sisältävät huoltoa koskevia säännöksiä, jotka vastaavat JAR-OPS-vaatimusten luvun M määräyksiä. Ottaen huomioon nämä hiljattain annetut yhteisön asetukset asetusta (ETY) N:o 3922/91 ja sen teknistä liitettä olisi muutettava, jotta vältettäisiin epäselvät ja ristiriitaiset oikeudelliset tilanteet. Varsinaista asetusta koskevat tärkeimmät muutokset Uusi johdanto-osan kappale, joka liittyy siviili-ilmailun liikkuvien työntekijöiden työajan järjestämistä koskevaan direktiiviin 15. Tässä ehdotuksessa liitteeseen III on lisätty uusi luku Q, joka käsittelee lento- ja työaikarajoituksia ja lepovaatimuksia. Tämä asia kuuluu jo osittain siviili-ilmailun liikkuvien työntekijöiden työajan järjestämistä koskevaa eurooppalaista sopimusta käsittelevän, 27 päivänä marraskuuta 2000 annetun direktiivin 2000/79/EY [13] soveltamisalaan. [13] EYVL L 302, 1.12.2000, s. 57-60. 16. Johdanto-osaan on tarpeen lisätä uusi kappale, jossa viitataan edellä mainittuun direktiiviin 2000/79/EY, jotta kävisi selväksi, että luvussa Q asetetut yksityiskohtaisemmat tekniset vaatimukset ovat kyseisessä direktiivissä asetettujen vähimmäisvaatimusten mukaisia. "Viranomaisen" määritelmä (asetuksen (ETY) N:o 3922/91 2 artikla) 17. JAR-OPS-vaatimuksissa asetetaan kyseisten vaatimusten täytäntöönpanoon liittyviä tehtäviä ja velvollisuuksia "viranomaiselle". Tätä viranomaista ei ole kuitenkaan määritelty tai yksilöity asetuksessa (ETY) N:o 3922/91. 18. Selvyyden ja yhteisön sääntöjen yhtenäisen soveltamisen vuoksi asetuksen (ETY) N:o 3922/91 2 artiklaan on tarpeen lisätä uusi määritelmä. Ansiolentoluvan (AOC) myöntänyt jäsenvaltioiden toimivaltainen viranomainen, johon viitataan OPS C 1.175 -vaatimuksissa ja joka käytännössä vastaa sen seikan tarkastamisesta, että lentotoiminnan harjoittaja noudattaa JAR-OPS-vaatimuksia, on sopivin viranomainen varmistamaan EU:n OPS-säännösten täytäntöönpanon. Asetuksen (EY) N:o 1592/2002 voimaantulosta johtuvat muutokset 19. Komissio on antanut kaksi asetusta, jotka koskevat ilma-alusten ja niihin liittyvien tuotteiden, osien ja laitteiden hyväksyntää sekä suunnittelu- ja tuotanto-organisaatioiden hyväksyntää. Asetuksen (ETY) N:o 3922/91 1 artiklan 1 kohdassa määritelty soveltamisala on sen vuoksi rajoitettava ilma-alusten käyttöön ja huoltoon sekä näitä tehtäviä suorittaviin henkilöihin ja laitoksiin. 20. Asetuksen (ETY) N:o 3922/91 liitteen III lukua M "Lentokoneen huolto" olisi kuitenkin sovellettava ainoastaan 28. syyskuuta 2005 saakka, jolloin lentokoneiden huoltoa koskevat komission asetuksen (EY) N:o 2042/2003 säännökset tulevat voimaan kyseisen asetuksen 7 artiklan mukaisesti. Tämä rajoitus edellyttää myös, että asetuksen (ETY) N:o 3922/91 koko tekstistä poistetaan viitaukset "suunnitteluun ja valmistukseen" sekä yksinomaan näihin tehtäviin liittyvät (6 artiklan 2 kohdan) säännökset. 21. Asetuksen (EY) N:o 1592/2002 57 artiklalla kumotaan asetuksen (ETY) N:o 3922/91 liite II 28. syyskuuta 2003 alkaen. Sen vuoksi jälkimmäisen asetuksen säännöksistä on poistettava viittaukset kyseiseen liitteeseen. Lentoaikarajoituksia koskeviin poikkeuksiin liittyvä yhteisön valvonta (uusi 8 a artikla) 22. Muutettu ehdotus sisältää uuden 8 a artiklan, jonka tavoitteena on antaa entistä joustavammat mahdollisuudet tehdä kansallisia poikkeuksia lentoaikarajoituksia koskeviin säännöksiin. Artiklassa edellytetään myös, että poikkeusta vaativan lentotoiminnan harjoittajan on osoitettava, että poikkeuksella saavutetaan vaadittu turvallisuustaso. Euroopan lentoturvallisuusviraston tehtävä arvioida tieteellisesti liitteen III luvun Q säännöksiä (uusi 8 b artikla) 23. Ehdotukseen on lisätty myös uusi 8 b artikla, jonka mukaan liitteen III lukua Q tarkistetaan kolmen vuoden kuluessa asetuksen voimaantulosta. Liitettä III koskevat muutokset Yleinen poikkeuslauseke (luku B) 24. OPS 1.010- ja OPS 1.015 -määräykset sisältävät yleisen lausekkeen, joka liittyy OPS 1:n määräyksiä koskeviin poikkeuksiin. Tätä kysymystä käsitellään jo asetuksen (ETY) N:o 3922/91 8 artiklassa, joka sisältää kaikki säännökset, joita tarvitaan liitteen III sääntöjä koskevien poikkeusten ja vapautusten tekemiseen. Sen vuoksi liitteestä III olisi poistettava OPS 1.010 ja 1.015. Matkustamomiehistöä koskevat vaatimukset (luku O) 25. Neuvostossa käytyjen keskustelujen perusteella uuden ehdotuksen tavoitteena on siirtää edellä mainitun direktiivin 4 ja 5 artiklan ja liitteen I eräät säännökset asetuksen (ETY) N:o 3922/91 liitteessä III olevaan lukuun O. Kyseiset säännökset ovat tarkemmin sanoen kohdissa OPS 1.995 ja 1.1005 sekä OPS 1.1005:n liitteessä 1. 26. Tämän suoran siirron lisäksi on tehty pieniä muutoksia kohtiin OPS 1.988, 1.995, 1.1005, 1.1010 ja 1.1025. Kohtaan OPS 1.995 tehtyjen muutosten tavoitteena on selventää perusvaatimusten ja liitteen jäljempänä olevassa tekstissä tarkemmin käsiteltyjen erilaisten koulutusten välisiä yhteyksiä. Kohtiin OPS 1.1005, 1.1010 ja 1.1025 tehtyjen muutosten mukaan jäsenvaltion viranomaisten hyväksyy koulutusorganisaatiot ja -ohjelmat. Tämä ei edellytä sitä, että kansalliset viranomaiset antavat todistuksen. Miehistön lentoaika ja lepo (luku Q) 27. Komissio tunnustaa Euroopan parlamentin olleen aiheellisesti huolestunut siitä, että asetuksessa ei ole ollut yksityiskohtaisia säännöksiä miehistön lento-, työ- ja lepoajoista, ottaen huomioon, että tällaiset säännökset vaikuttavat selvästi lentoturvallisuuteen ja -onnettomuuksiin. Vaatimukset, joita toistaiseksi sovelletaan, ovat yhä kansallisia, yhdenmukaistamattomia ja jopa puutteellisia. Uuden luvun Q tavoitteena on vahvistaa vähimmäisvaatimukset, jotka ovat direktiivin 2000/79/EY säännösten ja nykyisten hyvien toimintatapojen mukaisia. 28. Sen vuoksi koko Euroopan parlamentin ehdottama tarkistus, joka sisältää lentoaikarajoituksia koskevan laajan säännöstön, on liitetty ehdotukseen otsikon "Luku Q - Lento- ja työaikarajoitukset ja lepovaatimukset" alle. 29. Tarkistukseen on tehty joitakin muutoksia, joilla on pyritty varmistamaan, että menettely, jolla jäsenvaltioille annetaan mahdollisuus ottaa käyttöön poikkeuksia, on yhdenmukainen yhteisön lainsäädännön ja erityisesti asetuksen (ETY) N:o 3922/91 uuden 8 a artiklan kanssa, jossa annetaan tarkemmat säännökset kyseisestä menettelystä. 30. Asetuksen 8 a artiklaa koskevan viittauksen lisäksi muutetussa ehdotuksessa täsmennetään, että poikkeusta pyytävän lentotoiminnan harjoittajan on osoitettava, että poikkeuksella saavutetaan vaadittu turvallisuustaso. 31. Muut vähäiset muutokset perustuvat siihen, että luvussa Q asetetuissa vähimmäisvaatimuksissa olisi otettava huomioon rajoitukset, jotka on jo asetettu siviili-ilmailun liikkuvien työntekijöiden työajan järjestämistä koskevaa eurooppalaista sopimusta käsittelevässä direktiivissä 2000/79/EY. Pieniä muutoksia 32. Liitteen III teksti on saatettu ajan tasalle, siinä esiintyneet painovirheet on korjattu ja siihen on tehty muitakin toimituksellisia muutoksia. 2000/0069 (COD) Muutettu ehdotus EUROOPAN PARLAMENTIN JA NEUVOSTON ASETUKSEKSI teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) N:o 3922/91 muuttamisesta ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan, ottavat huomioon komission ehdotuksen [14], [14] EYVL C 311 E, 31.10.2000, s. 13. ottavat huomioon Euroopan talous- ja sosiaalikomitean lausunnon [15], [15] EYVL C 14, 16.1.2001, s. 33. ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä [16], [16] EYVL C sekä katsovat seuraavaa: (1) Asetuksessa (ETY) N:o 3922/91 [17] säädetään sen liitteessä II luetelluista yhteisistä turvallisuusmääräyksistä, jotka koskevat ilma-alusten suunnittelua, valmistusta, käyttöä ja huoltoa sekä näitä tehtäviä hoitavia henkilöitä ja laitoksia. Kyseisiä yhdenmukaistettuja turvallisuutta koskevia vaatimuksia sovelletaan kaikkiin yhteisön lentotoiminnan harjoittajien liikennöimiin, sekä jossakin jäsenvaltiossa että kolmannessa maassa rekisteröityihin ilma-aluksiin. [17] EYVL L 373, 31.12.1991, s. 4, asetus sellaisena kuin se on viimeksi muutettuna komission asetuksella (EY) N:o 2871/2000, EYVL L 333, 29.2.2000, s. 47. Mainitun asetuksen 4 artiklan 1 kohdassa edellytetään niitä aloja koskevien yhteisten teknisten sääntöjen ja hallinnollisten menettelyjen hyväksymistä perustamissopimuksen 80 artiklan 2 kohdan nojalla, joita ei ole lueteltu asetuksen liitteessä II. (2) Yhteisön lentoliikenteen harjoittajien toimiluvista 23 päivänä heinäkuuta 1992 annetun neuvoston asetuksen (ETY) N:o 2407/92 [18] 9 artiklassa säädetään, että liikenneluvan myöntämisen ja voimassaolon edellytyksenä on aina, että lentoliikenteen harjoittajalla on voimassa oleva ansiolentolupa, jossa täsmennetään liikenneluvan piiriin kuuluva toiminta ja joka täyttää asianomaisessa neuvoston asetuksessa säädetyt vaatimukset. Tässä asetuksessa olisi vahvistettava nämä vaatimukset. [18] EYVL L 240, 24.8.1992, s. 1. (3) Euroopan ilmailuviranomaisten yhteistyöjärjestö (Joint Aviation Authority, JAA) on antanut joukon kaupallisia ilmakuljetuksia koskevia yhdenmukaistettuja sääntöjä (JAR-OPS 1). Lentokoneita koskevissa JAR-OPS 1 -vaatimuksissa (2. muutos 1 päivänä heinäkuuta 2000) vahvistetaan tällaiselta toiminnalta edellytetty turvallisuustaso, minkä vuoksi se tarjoaa hyvän perustan lentokoneiden toimintaa koskevalle yhteisön lainsäädännölle. Kyseiseen tekstiin on pitänyt tehdä muutoksia, jotta se on saatu yhteisön lainsäädännön ja politiikan mukaiseksi ottaen huomioon sen monet taloudelliset ja yhteiskunnalliset vaikutukset. Uudelleen muotoiltu teksti eroaa JAR-OPS 1 -vaatimuksista eikä sitä näin ollen voida siirtää yhteisön lainsäädäntöön pelkästään viittaamalla sen nimeen neuvoston asetuksen (ETY) N:o 3922/91 liitteessä II. Tämän vuoksi kyseiseen asetukseen olisi lisättävä uusi liite III, joka sisältää tarvittavat vaatimukset. (4) Lentotoiminnan harjoittajien olisi saatava riittävästi toimintavaraa toimia kiireellisissä ennakoimattomissa toimintaolosuhteissa, huolehtia lyhytkestoisista toimintatarpeista tai osoittaa, että ne voivat saavuttaa vastaavan turvallisuustason muilla keinoin kuin soveltamalla liitteen III yhteisiä sääntöjä. Tämän vuoksi jäsenvaltioille olisi annettava oikeus myöntää yhteisiä teknisiä sääntöjä ja hallinnollisia menettelyjä koskevia vapautuksia tai ottaa käyttöön niitä koskevia poikkeuksia. Tällaiset vapautukset ja poikkeukset voisivat tietyissä tapauksissa haitata yhteisiä turvallisuusvaatimuksia tai aiheuttaa markkinoiden vääristymistä, joten niiden soveltamisalaa olisi rajoitettava tiukasti ja niiden antamisen edellytyksenä olisi oltava asianmukainen yhteisön valvonta. Tältä osin komissio olisi valtuutettava päättämään suojatoimenpiteistä. (5) Asetuksen (ETY) N:o 3922/91 komiteamenettelyä koskevat säännökset olisi mukautettava menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [19] huomioon ottamiseksi. [19] EYVL L 184, 17.7.1999, s. 23. (6) Asetuksen (ETY) N:o 3922/91 säännöksiä, jotka koskevat sen soveltamisalaa, ja viittauksia sen liitteeseen II olisi muutettava, jotta otettaisiin huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 15 päivänä heinäkuuta 2002 annettu asetus (EY) N:o 1592/2002 [20], kyseisen asetuksen täytäntöönpanosäännöt, jotka vahvistetaan ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä 24 päivänä syyskuuta 2003 annetussa komission asetuksessa (EY) N:o 1702/2003 [21], sekä lentokelpoisuuden ja ilmailutuotteiden, osien ja laitteiden ylläpidosta, ja näihin tehtäviin osallistuvien organisaatioiden ja henkilöstön hyväksymisestä 20 päivänä marraskuuta 2003 annettu komission asetus (EY) N:o 2042/2003 [22]. [20] EYVL L 240, 7.9.2002, s. 1. [21] EUVL L 243, 27.9.2003, s. 7. [22] EUVL L 315, 28.11.2003, p. 1. (7) Tässä asetuksessa, erityisesti liitteen III luvussa Q, otetaan huomioon rajat ja vähimmäisvaatimukset, jotka on jo vahvistettu siviili-ilmailun liikkuvien työntekijöiden työajan järjestämistä koskevan eurooppalaisen sopimuksen täytäntöönpanoa koskevassa, 27 päivänä marraskuuta 2000 annetussa neuvoston direktiivissä 2000/79/EY [23]. Kyseisessä direktiivissä vahvistettuja rajoja on noudatettava aina, kun on kyse siviili-ilmailun liikkuvista työntekijöistä. Liitteen III luvun Q säännökset ja muut tämän asetuksen mukaan hyväksytyt säännökset eivät missään tapauksessa voi olla väljempiä ja sen vuoksi suojella vähemmän näitä työntekijöitä. [23] EYVL L 302, 1.12.2000, s. 57-60. (8) Tämän vuoksi olisi muutettava asetus (ETY) N:o 3922/91, OVAT ANTANEET TÄMÄN ASETUKSEN: 1 artikla Muutetaan asetus (ETY) N:o 3922/91 seuraavasti: 1) Korvataan 1 artiklan 1 kohta seuraavasti: "1. Tämä asetus koskee ilma-alusten käyttöön ja huoltoon sekä näitä tehtäviä suorittaviin henkilöihin ja organisaatioihin liittyvien siviili-ilmailun turvallisuutta koskevien teknisten sääntöjen ja hallinnollisten menettelyjen yhdenmukaistamista." 2) Lisätään 2 artiklaan seuraava määritelmä: "i) 'viranomaisella' liitteessä III lentoliikenteen harjoittajan ansiolentoluvan (AOC) myöntänyttä toimivaltaista viranomaista." 3) Korvataan 3 artikla seuraavasti: "3 artikla 1. Kaupallisiin lentokoneella suoritettaviin ilmakuljetuksiin yhteisössä sovelletaan liitteessä III tarkoitettuja yhteisiä teknisiä sääntöjä ja hallinnollisia menettelyjä, sanotun kuitenkaan rajoittamatta 11 artiklan soveltamista. 2. Liitteen III luvun M säännöksiä sovelletaan 28 päivään syyskuuta 2005. Viittaukset kyseiseen lukuun tai sen säännöksiin ovat siitä päivästä alkaen viittauksia komission asetuksen (EY) N:o 2042/2003 lukuun M tai sen asianomaisiin säännöksiin." 4) Korvataan 4 artiklan 1 kohta seuraavasti: "1. Liitteeseen III kuulumattomia aloja koskevat yhteiset tekniset säännöt ja hallinnolliset menettelyt hyväksytään perustamissopimuksen 80 artiklan 2 kohdan nojalla. Komissio tekee tarvittaessa ja mahdollisimman pian asianmukaiset näitä aloja koskevat ehdotukset." 5) Korvataan 6 artikla seuraavasti: "6 artikla Jäsenvaltioiden on hyväksyttävä ilman teknisiä lisävaatimuksia ja -arviointeja yhteisten teknisten sääntöjen ja hallinnollisten toimenpiteiden mukaisesti käytetty ilma-alus. Jos alkuperäinen hyväksyntä on koskenut tiettyä tarkoitusta tai tiettyjä tarkoituksia, myöhempi hyväksyntä koskee samaa tarkoitusta tai samoja tarkoituksia." 6) Korvataan 7 artikla seuraavasti: "7 artikla Jäsenvaltioiden on tunnustettava toisen jäsenvaltion tai sen nimissä toimivan laitoksen tämän asetuksen nojalla antama sen toimivaltaan kuuluvien sellaisten laitosten tai henkilöiden varmentaminen, jotka vastaavat tuotteiden huollosta samoin kuin ilma-alusten käytöstä." 7) Korvataan 8 artikla seuraavasti: "8 artikla 1. Sen estämättä, mitä 3-7 artiklassa säädetään, jäsenvaltio saa välittömästi toteuttaa toimenpiteet sellaisen turvallisuusongelman ratkaisemiseksi, joka koskee tämän asetuksen säännösten soveltamisalaan kuuluvaa tuotetta, henkilöä tai organisaatiota. Jos turvallisuusongelma johtuu yhteisissä teknisissä säännöissä ja hallinnollisissa menettelyissä säädetyn turvallisuudentason riittämättömyydestä tai yhteisissä teknisissä säännöissä ja hallinnollisissa menettelyissä olevista puutteista, jäsenvaltion on viipymättä ilmoitettava komissiolle ja muille jäsenvaltioille toteuttamistaan toimenpiteistä ja niihin johtaneista syistä. 2. Komissio päättää 12 artiklan 2 kohdassa tarkoitettua menettelyä noudattaen, edellyttääkö riittämätön turvallisuustaso tai puutteet yhteisissä teknisissä säännöissä ja hallinnollisissa menettelyissä 1 kohdan mukaisesti käyttöönotettujen toimenpiteiden soveltamisen jatkamista. Tällaisessa tapauksessa se toteuttaa tarvittavat toimet kyseisten yhteisten teknisten sääntöjen ja hallinnollisten menettelyjen muuttamiseksi 4 tai 11 artiklan mukaisesti. Jos katsotaan, etteivät jäsenvaltion toimenpiteet ole perusteltuja, jäsenvaltion on kumottava kyseiset toimenpiteet. 3. Jäsenvaltiot voivat myöntää tässä asetuksessa esitettyjä yhteisiä teknisiä sääntöjä ja hallinnollisia menettelyjä koskevia vapautuksia ennakoimattomissa ja kiireellisissä tilanteissa, joissa tämä on toiminnan kannalta välttämätöntä, tai lyhytkestoisista toiminnallisista syistä. Komissiolle ja muille jäsenvaltioille on ilmoitettava mahdollisimman pian myönnetyistä vapautuksista, jos ne ovat toistuvia tai jos ne myönnetään kahta kuukautta pidemmäksi ajaksi. 4. Kun komissiolle ja muille jäsenvaltiolle ilmoitetaan jäsenvaltion tämän artiklan 3 kohdan mukaisesti myöntämistä vapautuksista, komissio tutkii, ovatko vapautukset tämän asetuksen yleisten turvallisuustavoitteiden tai muun yhteisön säännön mukaisia. Jos komissio toteaa, että myönnetyt vapautukset eivät ole tämän asetuksen yleisten turvallisuustavoitteiden tai jonkin muun yhteisön säännön mukaisia, komissio päättää siitä 12 artiklan 3 kohdassa tarkoitettua menettelyä noudattaen. Tässä tapauksessa jäsenvaltion on kumottava vapautus. 5. Tapauksissa, joissa tämän asetuksen liitteissä ja III esitettyjä yhteisiä teknisiä sääntöjä ja hallinnollisia menettelyjä soveltamalla saavutettavaa turvallisuustasoa vastaava turvallisuustaso voidaan saavuttaa muilla keinoin, jäsenvaltiot voivat myöntää poikkeuksen näistä säännöksistä, syrjimättä hakijoita kansallisuuden perusteella ja ottaen huomioon tarpeen estää kilpailun vääristäminen. Näissä tapauksissa asianomaisten jäsenvaltioiden on ilmoitettava komissiolle aikomuksestaan myöntää kyseinen poikkeus sekä esitettävä suunnitellut edellytykset vastaavan turvallisuustason saavuttamisen varmistamiseksi. 6. Kolmen kuukauden kuluessa siitä, kun jäsenvaltio on tehnyt ilmoituksen 5 kohdan säännösten mukaisesti, komissio aloittaa 12 artiklan 2 kohdassa tarkoitetun menettelyn päättääkseen, täyttääkö ehdotettu poikkeus 5 kohdassa vahvistetut edellytykset ja voidaanko se myöntää. Tässä tapauksessa komissio ilmoittaa päätöksestään kaikille jäsenvaltioille, jotka myös saavat oikeuden soveltaa kyseistä toimenpidettä. Liitteiden III asianomaisia säännöksiä voidaan myös muuttaa tällaista toimenpidettä vastaaviksi. 8) Lisätään 8 a ja 8 b artikla seuraavasti: 8 a artikla 1. Miehistön jäsenten lento- ja työaikarajoituksia ja lepoaikoja (flight and duty time limitations, FTL) koskevan suunnitelman laatimisen joustavoimiseksi jäsenvaltiot voivat antaa lukuun Q liittyviä säännöksiä kohtien A.5.2.1, D.5.4.1, E.1.3.1, F.1, H.1.4 ja H.2.1 mukaisesti. 2. Jäsenvaltion on välittömästi ilmoitettava komissiolle lisäsäännöksistä, jotka se aikoo ottaa käyttöön, ja niiden perusteista. 3. Komissio päättää 12 artiklan 2 kohdassa tarkoitettua menettelyä noudattaen, ovatko lisäsäännökset tämän asetuksen turvallisuustavoitteiden tai yhteisön lainsäädännön muiden sääntöjen mukaisia ja voidaanko kyseiset lisäsäännökset hyväksyä. Myönteisessä tapauksessa jäsenvaltiolla on oikeus soveltaa näitä lisäsäännöksiä. 8 b artikla 1. Euroopan lentoturvallisuusvirasto tekee kolmen vuoden kuluessa tämän asetuksen voimaantulosta tieteellisen ja lääketieteellisen arvioinnin liitteen III luvun Q säännöksistä. 2. Euroopan lentoturvallisuusvirasto avustaa komissiota liitteen III luvun Q sovellettavien teknisten säännösten muuttamista koskevien ehdotusten valmistelussa, sanotun kuitenkaan rajoittamatta asetuksen (EY) N:o 1592/2002 7 artiklan soveltamista." 9) Korvataan 11 artiklan 1 kohta seuraavasti: "1. Komissio tekee 12 artiklan 2 kohdassa tarkoitettua menettelyä noudattaen tieteen ja tekniikan kehityksen edellyttämät muutokset liitteessä III lueteltuihin yhteisiin teknisiin sääntöihin ja hallinnollisiin menettelyihin." 10) Korvataan 12 artiklan 2 ja 3 kohta seuraavasti: "2. Viitattaessa tähän kohtaan sovelletaan päätökseen 1999/486/EY(*) 5 artiklassa säädettyä sääntelymenettelyä ja otetaan huomioon mainitun päätöksen 7 ja 8 artikla. 3. Päätöksen 1999/468/EY 5 artiklan 6 kohdassa säädetty määräaika on kolme kuukautta." ______________ * ÅYVL L 184, 17.7.1999, s. 23." (11) Lisätään 12 a artikla seuraavasti: «12 a artikla Viitattaessa tähän artiklaan sovelletaan päätöksen 1999/468/EY 6 artiklassa säädettyä suojamenettelyä. Ennen päätöksen tekemistä komissio kuulee 12 artiklan 1 kohdalla perustettua komiteaa. Päätöksen 1999/468/EY 6 artiklan b alakohdassa tarkoitettu määräaika on kolme kuukautta. Jos jäsenvaltio saattaa komission päätöksen neuvoston käsiteltäväksi, neuvosto voi määräenemmistöllä päättää asiasta toisin kolmen kuukauden kuluessa. 12) Lisätään tämän asetuksen liitteenä oleva teksti liitteeksi III. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Rajoittamatta asetuksen (ETY) N:o 3922/91, sellaisena kuin se on muutettuna tällä asetuksella, 11 artiklan soveltamista liitettä III sovelletaan [kuuden kuukauden kuluttua siitä, kun tämä asetus on tullut voimaan]. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puheenjohtaja Puheenjohtaja LIITE "LIITE III Yleiset kaupallisessa ilmakuljetuksessa sovellettavat tekniset vaatimukset ja hallinnolliset menettelyt OPS 1 : Kaupallinen ilmakuljetus (lentokoneet) Sisältö (julkaisuasu) LUKU A - Soveltamisala LUKU B - Yleistä LUKU C - Lentotoiminnan harjoittajien hyväksyminen ja valvonta LUKU D - Toimintamenetelmät LUKU E - Lentotoiminta eri sääolosuhteissa LUKU F - Suoritusarvot, yleistä LUKU G - Suoritusarvoluokka A LUKU H - Suoritusarvoluokka B LUKU I - Suoritusarvoluokka C LUKU J - Massa ja massakeskiö LUKU K - Mittarit ja varusteet LUKU L - Yhteydenpito- ja suunnistuslaitteet LUKU M - Lentokoneen huolto LUKU N - Ohjaamomiehistö LUKU O - Matkustamomiehistö LUKU P - Käsikirjat, matkapäiväkirjat ja tietojen tallentaminen LUKU Q - Lento- ja työaikarajoitukset ja lepovaatimukset LUKU R - Vaarallisten aineiden ilmakuljetus LUKU S - Turvavaatimukset LUKU A SOVELTAMISALA OPS 1.001 Soveltamisala (Katso OPS 1.001, liite 1) OPS 1:ssä määrätään niistä vaatimuksista, joita on noudatettava käytettäessä siviililentokoneita kaupalliseen ilmakuljetukseen, kun lentotoiminnan harjoittajan päätoimipaikka ja pääkonttori, jos sellainen on, sijaitsee jossakin jäsenvaltiossa; jäljempänä 'lentotoiminnan harjoittajalla' tarkoitetaan nimenomaan tällaista lentotoiminnan harjoittajaa. OPS 1:tä ei sovelleta sotilas-, tulli- tai poliisikäytössä oleviin lentokoneisiin. OPS 1.001, liite 1 OPS 1:n määräysten myöhäisemmät voimaantulopäivät Joitakin OPS 1:n määräyksiä on noudatettava myöhäisemmästä päivämäärästä kuin siitä, jona OPS 1 tulee voimaan. Nämä määräykset ja niihin liittyvät myöhäisemmät voimaantulopäivät ovat seuraavat: - OPS 1.668 (2) 1.1.2005 LUKU B YLEISTÄ OPS 1.005 Yleistä (a) Lentotoiminnan harjoittaja ei saa käyttää lentokonetta kaupalliseen ilmakuljetukseen muutoin kuin OPS 1:n mukaisesti. (b) Lentotoiminnan harjoittajan on noudatettava kaupallisessa ilmakuljetuksessa käytettäviä lentokoneita koskevia lentokelpoisuusvaatimuksia. (c) Jokaista lentokonetta on käytettävä sen lentokelpoisuustodistuksen ehtojen ja lentokäsikirjan hyväksyttyjen rajoitusten mukaisesti. OPS 1.020 Lait, määräykset ja menetelmät - Lentotoiminnan harjoittajan velvollisuudet Lentotoiminnan harjoittajan on varmistettava, että: (1) kaikki työntekijät ovat tietoisia siitä, että heidän on noudatettava niissä valtioissa voimassa olevia tehtäviään koskevia lakeja, määräyksiä ja menetelmiä, joissa toimintaa harjoitetaan, ja (2) kaikki miehistön jäsenet tuntevat tehtäviään koskevat lait, määräykset ja menetelmät. OPS 1.025 Yhteinen kieli (a) Lentotoiminnan harjoittajan on varmistettava, että kaikki miehistön jäsenet kykenevät viestimään yhteisellä kielellä. (b) Lentotoiminnan harjoittajan on varmistettava, että kaikki operatiiviseen henkilöstöön kuuluvat ymmärtävät sitä kieltä, jolla heidän tehtäviään ja velvollisuuksiaan koskevat toimintakäsikirjan osat on kirjoitettu. OPS 1.030 Minimivarusteluettelot - Lentotoiminnan harjoittajan velvollisuudet (a) Lentotoiminnan harjoittajan on laadittava jokaiselle lentokoneelle minimivarusteluettelo (Minimum Equipment List, MEL) ja hyväksytettävä se viranomaisella. Tämän luettelon on perustuttava vastaavaan viranomaisen hyväksymään perusminimi-varusteluetteloon (Master Minimum Equipment List, MMEL), jos se on olemassa. Lentotoiminnan harjoittajan laatima luettelo ei kuitenkaan saa olla vähemmän rajoittava kuin MMEL. (b) Lentotoiminnan harjoittaja ei saa käyttää lentokonetta muutoin kuin MEL:n mukaisesti, ellei viranomainen anna tähän lupaa. Tällaisella luvalla ei missään olosuhteissa saa sallia MMEL:n vaatimusten vastaista käyttöä. OPS 1.035 Laatujärjestelmä (a) Lentotoiminnan harjoittajan on otettava käyttöön yksi laatujärjestelmä ja nimitettävä yksi laatujohtaja valvomaan niiden menetelmien noudattamista, joiden avulla varmistetaan toiminnan turvallisuus ja lentokoneiden lentokelpoisuus, sekä kyseisten menetelmien riittävyyttä. Tähän valvontaan on kuuluttava järjestelmä palautteen antamiseksi vastuulliselle johtajalle [katso myös OPS 1.175(h)], jotta korjaavien toimien toteuttaminen voidaan tarvittaessa varmistaa. (b) Laatujärjestelmään on sisällyttävä laadunvarmistusohjelma, johon kuuluvat menetelmät sen varmistamiseksi, että kaikki toiminta tapahtuu asiaa koskevien vaatimusten, normien ja menetelmien mukaisesti. (c) Laatujärjestelmän ja laatujohtajan on oltava viranomaista tyydyttäviä. (d) Laatujärjestelmä on kuvattava asiaankuuluvissa asiakirjoissa. (e) Sen estämättä, mitä edellä (a) alakohdassa määrätään, viranomainen voi sallia kahden laatujohtajan nimittämisen, toisen lentotoimintaan ja toisen huoltotoimintaan, edellyttäen että lentotoiminnan harjoittaja on nimennyt yhden laadunhallintayksikön varmistamaan laatujärjestelmän yhdenmukaisen soveltamisen kaikessa toiminnassa. OPS 1.037 Onnettomuuksien ennaltaehkäisy ja lentoturvallisuusohjelma. Lentotoiminnan harjoittajan on laadittava onnettomuuksien ennaltaehkäisy- ja lentoturvallisuusohjelma. Se voidaan yhdistää laatujärjestelmään ja siihen on kuuluttava muun muassa: (1) ohjelmat, joiden tarkoituksena on saada kaikki toimintaan osallistuvat henkilöt tietoisiksi vaaratekijöistä ja pitää yllä tätä tietoisuutta; ja (2) onnettomuuksia ja vaaratilanteita koskevan olennaisen tiedon arviointi ja niihin liittyvän tiedon jakaminen.] OPS 1.040 Miehistön jäsenet (a) Lentotoiminnan harjoittajan on varmistettava, että kaikki lennolla mukana olevat ohjaamo- ja matkustamomiehistön jäsenet ovat koulutettuja ja päteviä suorittamaan heille määrätyt tehtävät. (b) Jos matkustamomiehistön jäsenien lisäksi on muita miehistön jäseniä, jotka toimivat lentokoneen matkustamossa, lentotoiminnan harjoittajan on varmistettava, että (1) matkustajat eivät oleta heidän olevan matkustamomiehistön jäseniä, (2) he eivät asetu vaaditulle miehistölle määrätyille paikoille ja, että (3) he eivät estä matkustamomiehistön jäseniä näiden tehtäviensä suorittamisessa. OPS 1.050 Etsintä- ja pelastustiedot Lentotoiminnan harjoittajan on varmistettava, että aiottuun lentoon liittyvät etsintä- ja pelastuspalvelun kannalta olennaiset tiedot ovat helposti saatavilla ohjaamossa. OPS 1.055 Tiedot mukana olevista hätä- ja pelastautumis-varusteista Lentotoiminnan harjoittajan on varmistettava, että sen kaikissa lentokoneissa olevista hätä- ja pelastautumisvarusteista on saatavilla luettelot, jotka voidaan välittömästi ilmoittaa lentopelastuskeskuksille. Näihin tietoihin on soveltuvin osin sisällyttävä pelastuslauttojen ja hätärakettien lukumäärä, väri ja tyyppi, yksityiskohtaiset tiedot hätätilannetta varten tarkoitetuista lääke- ja vesivarastoista sekä kannettavan hätäradiolaitteen tyyppi ja taajuudet. OPS 1.060 Pakkolasku veteen Jos lentokoneen suurin hyväksytty matkustajapaikkaluku on yli 30 eikä se täytä sitä koskevien lentokelpoisuusmääräysten vaatimuksia veteen tehtävän pakkolaskun osalta, lentotoiminnan harjoittaja ei saa käyttää lentokonetta vesialueen yläpuolella suoritettavilla lennoilla kauempana pakkolaskuun soveltuvasta maa-alueesta kuin etäisyydellä, joka vastaa 120 minuutin lentoa matkalentonopeudella, ei kuitenkaan kauempana kuin 400 meripeninkulman etäisyydellä tällaisesta maa-alueesta. OPS 1.065 Sota-aseiden ja sotatarvikkeiden kuljettaminen (a) Lentotoiminnan harjoittaja ei saa kuljettaa lentoteitse sota-aseita ja -tarvikkeita, elleivät kaikki asianosaiset valtiot ole antaneet tähän hyväksyntäänsä. (b) Lentotoiminnan harjoittajan on varmistettava, että sota-aseet ja sotatarvikkeet: (1) sijoitetaan lentokoneessa paikkaan, johon matkustajat eivät pääse lennon aikana, ja (2) tuliaseiden ollessa kyseessä, ovat lataamattomia, elleivät kaikki asianosaiset valtiot ole ennen lennon alkamista antaneet hyväksyntäänsä siihen, että tällaisia sota-aseita ja sotatarvikkeita voidaan kuljettaa tämän alakohdan määräyksistä osittain tai kokonaan poikkeavalla tavalla. (c) Lentotoiminnan harjoittajan on varmistettava, että ilma-aluksen päällikölle annetaan ennen lennon alkua yksityiskohtaiset tiedot kuljetettaviksi tarkoitetuista sota-aseista ja sotatarvikkeista sekä ilmoitetaan niiden sijainti lentokoneessa. OPS 1.070 Urheiluaseiden ja ampumatarvikkeiden kuljettaminen (a) Lentotoiminnan harjoittajan on ryhdyttävä kaikkiin kohtuullisiksi katsottaviin toimiin sen varmistamiseksi, että sille ilmoitetaan kaikista urheiluaseista, joita aiotaan kuljettaa lentoteitse. (b) Urheiluaseita kuljetettavaksi ottavan lentotoiminnan harjoittajan on varmistettava, että aseet: (1) sijoitetaan lentokoneessa paikkaan, johon matkustajat eivät pääse lennon aikana, ellei viranomainen ole todennut tämän määräyksen noudattamisen olevan käytännössä mahdotonta ja hyväksynyt muita menettelytapoja, ja (2) tuliaseiden tai muiden mahdollisesti ampumatarvikkeita sisältävien aseiden ollessa kyseessä, ovat lataamattomia. (c) Urheiluaseiden ampumatarvikkeita on luvallista kuljettaa matkustajan kuljetettavaksi jättämänä matkatavarana tiettyjä rajoituksia noudattaen ja kohdassa OPS 1.1150(a)(14) määritellyn kuljetussäännöstön (ICAO-TI) mukaisesti [katso OPS 1.1160(b)(5)]. OPS 1.075 Henkilöiden kuljettaminen Lentotoiminnan harjoittajan on ryhdyttävä kaikkiin kohtuullisiksi katsottaviin toimiin sen varmistamiseksi, ettei kukaan ole lennon aikana missään lentokoneen osassa, jota ei ole tarkoitettu henkilöiden kuljettamiseen, ellei ilma-aluksen päällikkö ole myöntänyt tilapäistä pääsylupaa: (1) kyseiseen lentokoneen osaan lentokoneen tai siinä olevan henkilön, eläimen tai tavaran turvallisuuden kannalta välttämättömän toiminnan suorittamiseksi tai (2) lentokoneen osaan, jossa kuljetetaan rahtia tai matkatavaraa ja johon pääsyn lennon aikana on tarkoitettu olevan mahdollista. OPS 1.080 Vaarallisten aineiden tarjoaminen ilmakuljetukseen Lentotoiminnan harjoittajan on ryhdyttävä kaikkiin kohtuullisiksi katsottaviin toimiin sen varmistamiseksi, että kukaan ei tarjoa tai ota vastaan vaarallisia aineita lentokuljetukseen, ellei kyseinen henkilö ole saanut siihen koulutusta ja aineet ole asiaankuuluvalla tavalla luokiteltuja, dokumentoituja, hyväksyttyjä, kuvailtuja, pakattuja, merkittyjä ja varoituslipukkeilla varustettuja sekä asianmukaisessa kuljetuskunnossa, siten kuin ICAO-TI:ssä ja asiaa koskevassa yhteisön lainsäädännössä määrätään. OPS 1.085 Miehistön velvollisuudet (a) Miehistön jäsen on vastuussa niiden tehtäviensä asianmukaisesta hoitamisesta, jotka: (1) liittyvät lentokoneen ja siinä olevien henkilöiden turvallisuuteen; ja (2) määritetään toimintakäsikirjaan sisältyvissä ohjeissa ja menetelmissä. (b) Miehistön jäsenen on: (1) ilmoitettava ilma-aluksen päällikölle kaikista tapauksista, jotka ovat vaarantaneet tai saattaneet vaarantaa turvallisuutta; ja (2) noudatettava lentotoiminnan harjoittajan vaaratilanteiden ilmoitusmenettelyjä OPS 1.420:n mukaisesti. Kaikissa tällaisissa tapauksissa ilmoituksen jäljennös on toimitettava asianomaiselle ilma-aluksen päällikölle.] (c) Miehistön jäsen ei saa suorittaa tehtäviä lentokoneessa: (1) ollessaan huumaavan aineen vaikutuksen alaisena niin, että se viranomaisen käsityksen mukaan saattaa vaikuttaa hänen toimintakykyynsä turvallisuutta heikentävästi; (2) laitesukelluksen jälkeen, ennen kuin siitä on kulunut kohtuullinen aika; (3) verenluovutuksen jälkeen, ennen kuin siitä on kulunut kohtuullinen aika; (4) jos terveydentilaan sovellettavat vaatimukset eivät täyty, tai jos hän mistä tahansa syystä epäilee kykyään suorittaa hänelle määrätyt tehtävät, tai (5) jos hän tietää tai epäilee kärsivänsä väsymyksestä tai tuntee itsensä huonokuntoiseksi siinä määrin, että lennon turvallisuus saattaisi vaarantua. (d) Miehistön jäseniä koskevat lentotoiminnan harjoittajan asettamat ja viranomaista tyydyttävät asianomaiset alkoholin käytön rajoitukset, joiden on täytettävä vähintään seuraavat vaatimukset: (1) alkoholia ei saa käyttää alle 8 tuntia ennen lentotyöhön ilmoittautumiselle määrättyä ajankohtaa tai päivystyksen alkamista; (2) veren alkoholipitoisuus ei saa ylittää 0,2 promillea lentotyöjakson alkaessa; (3) alkoholia ei saa käyttää lentotyöjakson tai päivystyksen aikana. (e) Ilma-aluksen päällikkö: (1) Ilma-aluksen päällikkö on vastuussa lentokoneen turvallisesta käytöstä ja mukana olevien henkilöiden turvallisuudesta lennon aikana; (2) ilma-aluksen päälliköllä on valtuudet antaa kaikki käskyt, joita hän pitää tarpeellisina lentokoneen ja siinä kuljetettavien henkilöiden tai omaisuuden turvallisuuden varmistamiseksi; (3) ilma-aluksen päälliköllä on valtuudet poistaa lentokoneesta henkilö taikka rahdin tai matkatavaran osa, jonka hän katsoo voivan uhata lentokoneen tai siinä olevien henkilöiden turvallisuutta; (4) ilma-aluksen päällikkö ei saa sallia sellaisen henkilön kuljettamista lentokoneessa, joka näyttää olevan alkoholin tai muun huumaavan aineen vaikutuksen alaisena siinä määrin, että lentokoneen tai siinä olevien henkilöiden turvallisuus todennäköisesti vaarantuisi; (5) ilma-aluksen päälliköllä on oikeus kieltäytyä kuljettamasta sellaisia matkustajia, joiden pääsy maahan on kielletty, taikka karkotettuja tai pidätettyjä henkilöitä, joiden kuljettamisesta saattaisi aiheutua vaaraa lentokoneen tai siinä olevien henkilöiden turvallisuudelle; (6) ilma-aluksen päällikön on varmistettava, että kaikille matkustajille tiedotetaan varauloskäyntien sijainnista sekä kysymykseen tulevien pelastautumis- ja hätävarusteiden säilytyspaikoista ja käytöstä; (7) ilma-aluksen päällikön on varmistettava, että kaikkia toimintamenetelmiä ja tarkistuslistoja noudatetaan toimintakäsikirjan mukaisesti; (8) ilma-aluksen päällikkö ei saa sallia kenenkään miehistön jäsenen suorittavan lentoonlähdön, alkunousun, loppulähestymisen ja laskun aikana mitään muita toimia kuin sellaisia, jotka ovat välttämättömiä lentokoneen turvallisen käytön kannalta; (9) ilma-aluksen päällikkö ei saa sallia: (i) lennonrekisteröintilaitteen toiminnan estämistä, kytkemistä pois toiminnasta tai tyhjentämistä lennon aikana eikä tallentuneiden tietojen poistamista lennon jälkeen silloin, kun on sattunut onnettomuus tai muu ilmoitusvelvollisuuden alainen poikkeuksellinen tapahtuma; (ii) ohjaamoäänittimen toiminnan estämistä tai kytkemistä pois toiminnasta lennon aikana, paitsi jos hän katsoo, että siihen tallentuneet muutoin automaattisesti häviävät tiedot olisi säilytettävä poikkeuksellisen tapahtuman tai onnettomuuden tutkimista varten, eikä tallentuneiden tietojen manuaalista poistamista lennon aikana tai sen jälkeen silloin, kun on sattunut onnettomuus tai muu ilmoitusvelvollisuuden alainen poikkeuksellinen tapahtuma; (10) ilma-aluksen päällikkö päättää, hyväksytäänkö sellainen lentokone, jossa on CDL:n tai MEL:n mukaan sallittuja vikoja, ja (11) ilma-aluksen päällikön on varmistettava, että lentoa edeltävä tarkastus on suoritettu. (f) ilma-aluksen päällikön on sellaisessa hätätilanteessa, joka edellyttää välitöntä päätöksentekoa ja toimintaa, ryhdyttävä kaikkiin kyseisessä tilanteessa tarpeellisina pitämiinsä toimiin. Tällaisissa tapauksissa hän saa poiketa säännöistä, menettelytavoista ja menetelmistä, jos se on tarpeen turvallisuuden vuoksi. OPS 1.090 Ilma-aluksen päällikön määräysvalta Lentotoiminnan harjoittajan on ryhdyttävä kaikkiin kohtuullisiksi katsottaviin toimiin sen varmistamiseksi, että kaikki lentokoneessa olevat henkilöt noudattavat kaikkia ilma-aluksen päällikön antamia laillisia määräyksiä, joiden tarkoituksena on lentokoneen ja siinä olevien henkilöiden tai omaisuuden turvallisuuden varmistaminen. OPS 1.100 Pääsy ohjaamoon (a) Lentotoiminnan harjoittajan on varmistettava, ettei muita henkilöitä kuin lennolle määrättyjä ohjaamomiehistön jäseniä päästetä ohjaamoon eikä kuljeteta siellä, ellei kyseinen henkilö ole: (1) miehistön toimiva jäsen; (2) lupien tai lupakirjojen myöntämisestä taikka tarkastustoiminnasta vastaavan viranomaisen edustaja, jonka virallisten tehtävien suorittaminen edellyttää ohjaamoon pääsyä, tai (3) ellei ohjaamoon pääsy ole sallittua toimintakäsikirjan mukaisesti ja ellei kuljetus tapahdu siinä annettujen ohjeiden mukaan. (b) Ilma-aluksen päällikön on varmistettava, että: (1) ohjaamoon pääsy ei häiritse ja/tai haittaa lennon suorittamista siten, että turvallisuus saattaisi heikentyä, ja (2) kaikki ohjaamossa kuljetettavat henkilöt perehdytetään kysymykseen tuleviin turvallisuusmenetelmiin. (c) Lopullisen päätöksen ohjaamoon pääsystä tekee ilma-aluksen päällikkö. OPS 1.105 Salamatkustus ja luvaton kuljetus Lentotoiminnan harjoittajan on ryhdyttävä kaikkiin kohtuullisiksi katsottaviin toimiin sen varmistamiseksi, ettei kukaan piiloudu lentokoneeseen eikä kätke siihen mitään. OPS 1.110 Kannettavat elektroniset laitteet Lentotoiminnan harjoittaja ei saa sallia kenenkään käyttävän, ja sen on ryhdyttävä kaikkiin kohtuullisiksi katsottaviin toimiin sen varmistamiseksi, ettei kukaan käytä lentokoneessa sellaista kannettavaa elektronista laitetta, joka voi vaikuttaa haitallisesti lentokoneen järjestelmien ja laitteiden toimintaan. OPS 1.115 Alkoholi ja huumeet Lentotoiminnan harjoittaja ei saa sallia sellaisen henkilön nousevan lentokoneeseen tai olevan siellä, joka on alkoholin tai muun huumaavan aineen vaikutuksen alaisena siinä määrin, että lentokoneen tai siinä olevien henkilöiden turvallisuus todennäköisesti vaarantuisi, ja sen on ryhdyttävä kaikkiin kohtuullisiksi katsottaviin toimiin sen varmistamiseksi, ettei tällainen henkilö nouse lentokoneeseen tai ole siellä. OPS 1.120 Turvallisuuden vaarantaminen Lentotoiminnan harjoittajan on ryhdyttävä kaikkiin kohtuullisiksi katsottaviin toimiin sen varmistamiseksi, ettei kukaan toimi välinpitämättömästi tai huolimattomasti taikka laiminlyö toimenpiteitä siten, että: (1) lentokoneen tai siinä olevan henkilön turvallisuus vaarantuu; (2) lentokone voi vaarantaa henkilön tai omaisuuden turvallisuuden. OPS 1.125 Mukana pidettävät asiakirjat (a) Lentotoiminnan harjoittajan on varmistettava, että jokaisella lennolla ovat mukana seuraavat asiakirjat tai niiden jäljennökset: (1) rekisteröintitodistus; (2) lentokelpoisuustodistus; (3) melutodistus (tarvittaessa); (4) ansiolentolupa; (5) ilma-aluksen radiolupa; ja (6) todistus tai todistukset kolmannen osapuolen vahinkoja korvaavasta vakuutuksesta. (b) Kunkin ohjaamomiehistön jäsenen on jokaisella lennolla pidettävä mukanaan voimassa oleva ilmailulupakirja, jossa on kyseistä lentoa varten vaadittavat kelpuutukset. (c) Jokaisella matkustamossa työskentelevällä matkustamomiehistön jäsenellä on oltava mukanaan todistus ammatillisesta pätevyydestä, josta käy ilmi käytettävää lentokonetyyppiä tai -versiota koskevan koulutuksen päivämäärät ja sen sisältö. OPS 1.130 Mukana pidettävät käsikirjat Lentotoiminnan harjoittajan on varmistettava, että: (1) miehistön tehtäviä koskevat voimassa olevat toimintakäsikirjan osat ovat mukana jokaisella lennolla; (2) ne toimintakäsikirjan osat, joita tarvitaan lennon suorittamiseen, ovat lentokoneessa miehistön helposti saatavissa, ja (3) voimassa oleva lentokäsikirja on mukana lentokoneessa, ellei viranomainen ole vahvistanut, että OPS 1.1045:n liitteen 1 osassa B tarkoitettu toimintakäsikirja sisältää tarvittavat tiedot kyseisestä lentokoneesta. OPS 1.135 Mukana pidettävät lisätiedot ja lomakkeet (a) Lentotoiminnan harjoittajan on varmistettava, että OPS 1.125:ssä ja OPS 1.130:ssä määrättyjen asiapapereiden ja käsikirjojen lisäksi jokaisella lennolla pidetään mukana seuraavat toiminta-alueen ja toiminnan laadun mukaiset tiedot ja lomakkeet: (1) operatiivinen lentosuunnitelma, johon sisältyvät vähintään OPS 1.1060:ssa vaadittavat tiedot; (2) lentokoneen tekninen matkapäiväkirja, johon sisältyvät vähintään OPS 1.915(a):ssa vaadittavat tiedot; (3) yksityiskohtaiset tiedot esitetystä ATS-lentosuunnitelmasta; (4) tarvittava NOTAM/AIS-lennon-valmisteluasiakirjat; (5) tarvittavat säätiedot; (6) massa- ja massakeskiöasiakirjat siten kuin luvussa J määrätään; (7) ilmoitus erityisistä matkustajaryhmistä, kuten turvahenkilöstöstä, ellei sitä lueta miehistöön kuuluvaksi, fyysisesti tai psyykkisesti toimintarajoitteisista henkilöistä, sellaisista matkustajista, joiden pääsy maahan on kielletty, sekä karkotetuista ja pidätetyistä henkilöistä; (8) ilmoitus erityisestä rahdista, mukaan lukien vaaralliset aineet, sekä kirjallinen tiedonanto ilma-aluksen päällikölle siten kuin OPS 1.1215(d):ssä määrätään; (9) voimassa olevat kartat ja niihin liittyvät asiakirjat siten kuin OPS 1.290(b)(7):ssä määrätään; (10) kaikki muut asiakirjat, joita asianosaiset valtiot mahdollisesti vaativat, kuten rahtiluettelo ja matkustajaluettelo, sekä (11) viranomaisen ja lentotoiminnan harjoittajan vaatimiin ilmoituksiin tarvittavat lomakkeet. (b) Viranomainen voi sallia edellä (a) alakohdassa eriteltyjen tietojen tai niiden osien esittämisen muulla tavoin kuin kirjallisena. Tietojen riittävä saatavuus, käyttökelpoisuus ja luotettavuus on kuitenkin varmistettava. OPS 1.140 Maassa säilytettävät tiedot (a) Lentotoiminnan harjoittajan on varmistettava, että: vähintään kunkin lennon tai lentosarjan kestoaikana: (i) lentoon liittyvät, toiminnan laadun kannalta asianmukaiset tiedot säilytetään maassa, ja (ii) tiedot säilytetään, kunnes niistä on toimitettu kaksoiskappaleet paikkaan, johon ne taltioidaan OPS 1.1065:n mukaisesti, tai jos näin ei voida tehdä, (iii) samat tiedot pidetään mukana lentokoneessa tulenkestävässä säilytyspaikassa. (b) Edellä (a) alakohdassa tarkoitettuihin tietoihin kuuluvat: (1) jäljennös operatiivisesta lentosuunnitelmasta, milloin se vaaditaan; (2) jäljennökset lentokoneen teknisen matkapäiväkirjan asiaankuuluvista osista; (3) reittikohtaiset NOTAM-asiakirjat, jos lentotoiminnan harjoittaja on ne erikseen laatinut; (4) massa- ja massakeskiötiedot (OPS 1.625), milloin ne vaaditaan, ja (5) ilmoitus erityisestä rahdista. OPS 1.145 Tarkastusvaltuudet Lentotoiminnan harjoittajan on varmistettava, että viranomaisen valtuuttaman henkilön sallitaan milloin tahansa nousta mihin tahansa lentokoneeseen, jota käytetään kyseisen viranomaisen myöntämän ansiolentoluvan mukaisesti, olla mukana lennolla sekä päästä ohjaamoon ja olla siellä. Ilma-aluksen päällikkö voi kuitenkin kieltää pääsyn ohjaamoon, jos lentokoneen turvallisuus hänen mielestään tämän vuoksi vaarantuisi. OPS 1.150 Asiakirjojen ja tietojen toimittaminen (a) Lentotoiminnan harjoittajan on: (1) annettava viranomaisen valtuuttaman henkilön päästä tutkimaan kaikkia lentotoimintaan tai huoltoon liittyviä asiakirjoja ja (2) toimitettava kaikki tällaiset asiakirjat ja tiedot kohtuullisessa ajassa viranomaisen niitä pyytäessä. (b) Ilma-aluksen päällikön on kohtuullisessa ajassa jonkin viranomaisen valtuuttaman henkilön pyynnöstä toimitettava tälle ne asiakirjat, jotka vaaditaan pidettäviksi lentokoneessa. OPS 1.155 Asiakirjojen säilyttäminen Lentotoiminnan harjoittajan on varmistettava, että: (1) kaikkia säilytettäviksi vaadittavia alkuperäisiä asiakirjoja tai niiden jäljennöksiä säilytetään vaaditun ajan, vaikka hän ei enää olisi kyseistä lentokonetta käyttävä lentotoiminnan harjoittaja, ja (2) jos sellainen miehistön jäsen, josta lentotoiminnan harjoittaja on pitänyt lento- ja työ- ja lepoaikaan liittyvää kirjaa siirtyy toisen lentotoiminnan harjoittajan miehistön jäseneksi, kyseinen kirjanpito annetaan uuden lentotoiminnan harjoittajan käyttöön. OPS 1.160 Lennonrekisteröintilaitteen tallenteiden säilyttäminen, toimittaminen ja käyttö (a) Tallenteiden säilyttäminen (1) Onnettomuuden tapahduttua sellaista lentokonetta käyttävän lentotoiminnan harjoittajan, jossa on lennonrekisteröintilaite, on mahdollisuuksien mukaan säilytettävä laitteeseen tallentuneet kyseiseen onnettomuuteen liittyvät alkuperäiset tiedot 60 päivän ajan, ellei tutkintaviranomainen toisin määrää. (2) Ellei viranomainen ole etukäteen myöntänyt lupaa toimia toisin, sellaista lentokonetta käyttävän lentotoiminnan harjoittajan, jossa on lennonrekisteröintilaite, on ilmoitusvelvollisuuden alaisen poikkeuksellisen tapahtuman satuttua mahdollisuuksien mukaan säilytettävä laitteeseen tallentuneet kyseiseen tapahtumaan liittyvät alkuperäiset tiedot 60 päivän ajan, ellei tutkintaviranomainen toisin määrää. (3) Lisäksi lennonrekisteröintilaitteella varustettua lentokonetta käyttävän lentotoiminnan harjoittajan on aina viranomaisen niin määrätessä säilytettävä laitteeseen tallentuneet alkuperäiset tiedot 60 päivän ajan, ellei tutkintaviranomainen toisin määrää. (4) Silloin, kun lentokoneessa on vaatimusten mukaan oltava lennonrekisteröintilaite, kyseistä lentokonetta käyttävällä lentotoiminnan harjoittajalla on oltava: (i) kohdissa OPS 1.715, 1.720 ja 1.725 määrättyjen käyttöaikojen pituiset tallenteet; vanhinta tallentunutta tietoa voidaan kuitenkin poistaa lennonrekisteröintilaitteiden testausta ja huoltoa varten enintään yhden tunnin ajalta, ja (ii) asiakirja, josta ilmenevät tallentuneiden tietojen esille saamiseen ja teknisiksi mittayksiköiksi muuntamiseen tarvittavat tiedot. (b) Tallenteiden toimittaminen Sellaista lentokonetta käyttävän lentotoiminnan harjoittajan, jossa on lennonrekisteröintilaite, on kohtuullisen ajan kuluessa viranomaisen pyynnöstä toimitettava lennonrekisteröintilaitteen tallenteet, jotka ovat saatavissa tai säilytettyinä. (c) Tallenteiden käyttäminen Koneessa, jossa on tallenteita, lentotoiminnan harjoittaja ei saa: (1) käyttää ohjaamoäänittimen tallenteita muuhun tarkoitukseen kuin onnettomuuden tai muun ilmoitusvelvollisuuden alaisen poikkeuksellisen tapahtuman tutkintaan, elleivät kaikki asianomaiset miehistön jäsenet anna siihen suostumustaan, ja (2) käyttää lennonrekisteröintilaitteen tallenteita muuhun tarkoitukseen kuin onnettomuuden tai muun ilmoitusvelvollisuuden alaisen poikkeuksellisen tapahtuman tutkintaan, ellei näitä tietoja (i) käytetä ainoastaan lentokelpoisuuteen tai huoltoon liittyviin lentotoiminnan harjoittajan tarkoituksiin, tai (ii) tehdä tunnistamattomiksi, tai (iii) pureta ja käsitellä sellaisin järjestelyin, etteivät tiedot pääse vuotamaan. OPS 1.165 Vuokraaminen (a) Määritelmiä Tässä kohdassa käytettyjen termien merkitykset ovat seuraavat: (1) Vuokraus ilman miehistöä (Dry lease): lentokonetta käytetään vuokralleottajan ansiolentoluvalla. (2) Vuokraus miehistöineen (Wet lease): lentokonetta käytetään vuokralleantajan ansiolentoluvalla. (b) Lentokoneiden vuokraaminen lentotoiminnan-harjoittajien välillä (1) Vuokralleanto miehistöineen. Lentotoiminnan harjoittajaa, joka vuokraa lentokoneen ja sen täydellisen miehistön toiselle lentotoiminnan harjoittajalle säilyttäen itsellään kaikki luvussa C kuvatut tehtävät ja velvollisuudet, pidetään edelleen kyseistä lentokonetta käyttävänä lentotoiminnan harjoittajana. (2) Kaikki muut vuokraustavat kuin vuokralleanto miehistöineen (i) Edellä (b) (1) alakohdassa tarkoitettuja tapauksia lukuun ottamatta toiselta lentotoiminnan harjoittajalta vuokrattua lentokonetta käyttävän tai toiselle lentotoiminnan harjoittajalle lentokoneen vuokraavan lentotoiminnan harjoittajan on hankittava kyseiselle toiminnalle etukäteen hyväksyntä viran-omaiseltaan. Kaikki tähän hyväksyntään liittyvät ehdot on sisällytettävä vuokrasopimukseen. (ii) Viranomaisen hyväksymät vuokrasopimuksen osat katsotaan vuokratun lentokoneen kannalta muutoksiksi siihen ansiolentolupaan, jonka perusteella lentotoimintaa harjoitetaan. Tämä ei kuitenkaan koske vuokrasopimuksia, joihin sisältyy lentokone ja täydellinen miehistö ja joihin ei liity tehtävien ja velvollisuuksien siirtämistä. (c) Lentokoneiden vuokraaminen lentotoiminnan harjoittajan ja muun osapuolen kuin toisen lentotoiminnan harjoittajan välillä (1) Vuokralleotto ilman miehistöä (i) Lentotoiminnan harjoittaja ei saa vuokrata lentokonetta ilman miehistöä muulta osapuolelta kuin toiselta lentotoiminnan harjoittajalta, ellei viranomainen anna tähän hyväksyntäänsä. Kaikki tähän hyväksyntään liittyvät ehdot on sisällytettävä vuokrasopimukseen. (ii) Lentotoiminnan harjoittajan on varmistettava, että viranomaiselle ilmoitetaan ilman miehistöä vuokrattujen lentokoneiden osalta kaikista lukujen K ja L poikkeamista ja/tai kaikista lento-kelpoisuutta koskevista lisävaatimuksista ja että nämä poikkeamat ovat viranomaista tyydyttäviä. (2) Vuokralleotto miehistöineen (i) Lentotoiminnan harjoittaja ei saa vuokrata lentokonetta miehistöineen muulta osapuolelta kuin toiselta harjoittajalta, ellei viranomainen anna tähän hyväksyntäänsä. (ii) Lentotoiminnan harjoittajan on vuokratessaan lentokoneen miehistöineen varmistettava, että: (A) vuokralleantajan huollossa ja lentotoiminnassa noudattamat turvallisuusnormit vastaavat tätä asetusta; (B) vuokralleantaja on lentotoiminnan harjoittaja, jolla on Chicagon yleissopimuksen allekirjoittaneen valtion myöntämä ansiolentolupa: (C) lentokoneella on normaali lentokelpoisuustodistus, joka on myönnetty ICAO Annex 8:n mukaisesti, ja (D) kaikkia vuokralleottajaa valvovan viranomaisen edellyttämiä yhteisön vaatimuksia noudatetaan. (3) Vuokralleanto ilman miehistöä Lentotoiminnan harjoittaja saa antaa lentokoneen vuokralle ilman miehistöä kaupallista ilmakuljetusta varten mille tahansa sellaisen valtion lentotoiminnan harjoittajalle, joka on allekirjoittanut Chicagon yleissopimuksen, jos seuraavat edellytykset täyttyvät: (A) viranomainen on myöntänyt kyseiselle lentotoiminnan harjoittajalle luvan poiketa OPS 1:n asiaa koskevista määräyksistä ja on sen jälkeen, kun ulkomainen valvova viranomainen on kirjallisesti ilmoittanut ottavansa vastuulleen lentokoneen tai lentokoneiden huollon ja käytön valvonnan, poistanut lentokoneen ansiolentoluvasta, ja (B) lentokonetta huolletaan hyväksytyn huolto-ohjelman mukaisesti. (4) Vuokralleanto miehistöineen. Lentotoiminnan harjoittajaa, joka vuokraa lentokoneen ja sen täydellisen miehistön toiselle osapuolelle säilyttäen itsellään kaikki luvussa C kuvatut tehtävät ja velvollisuudet, pidetään edelleen kyseistä lentokonetta käyttävänä lentotoiminnan harjoittajana. LUKU C LENTOTOIMINNAN HARJOITTAJIEN HYVÄKSYMINEN ja valvonta OPS 1.175 Lentotoiminnan harjoittajien hyväksymisen yleiset ehdot Huom. 1: Tämän kohdan liitteessä 1 määritellään ansiolentoluvan sisältö ja ehdot. Huom. 2: Tämän kohdan liitteessä 2 määritellään johtoa ja organisaatiota koskevat vaatimukset. (a) Lentotoiminnan harjoittaja ei saa käyttää lentokonetta kaupalliseen ilmakuljetukseen muutoin kuin ansiolentoluvan (AOC) perusteella ja sen rajoitusten ja ehtojen mukaisesti. (b) Ansiolentoluvan tai sen muutoksen hakijan on sallittava viranomaisen tutkia kaikki aiotun toiminnan turvallisuusnäkökohdat. (c) Ansiolentoluvan saamisen edellytyksenä on, että: (1) hakijalla ei ole toisen viranomaisen myöntämää ansiolentolupaa, elleivät kyseiset viranomaiset erikseen hyväksy tästä rajoituksesta poikkeamista; (2) hakijan päätoimipaikka ja mahdollisesti muualla sijaitseva pääkonttori ovat siinä valtiossa, joka myöntää ansiolentoluvan; (3) hakija osoittaa viranomaista tyydyttävällä tavalla kykenevänsä harjoittamaan turvallista lentotoimintaa. (d) Jos lentotoiminnan harjoittajalla on useissa eri jäsenmaissa rekisteröityjä lentokoneita, on laadittava asianmukaiset järjestelyt asianmukaisen turvallisuusvalvonnan varmistamiseksi. (e) Lentotoiminnan harjoittajan on OPS 1:n jatkuvan noudattamisen selvittämiseksi annettava viranomaiselle mahdollisuus tutkia lentotoiminnan harjoittajan organisaation toimintaa ja päästä sen lentokoneisiin sekä varmistettava, että viranomainen pääsee tutkimaan kaikkia sen käyttämiä osan 145 huolto-organisaatioita. (f) Ansiolentolupaa muutetaan tai se peruutetaan kokonaan tai määräajaksi, jos viranomainen ei enää ole vakuuttunut siitä, että lentotoiminnan harjoittaja kykenee harjoittamaan turvallista lentotoimintaa. (g) Lentotoiminnan harjoittajalla on oltava johto-organisaatio, joka kykenee ohjaamaan ja valvomaan lentotoimintaa lennolla, joka suoritetaan sen ansiolentoluvan perusteella. (h) Lentotoiminnan harjoittajan on nimettävä viranomaista tyydyttävä vastuullinen johtaja, jolla on yrityksen sisäiset valtuudet varmistaa, että kaikki lento- ja huoltotoiminta voidaan rahoittaa ja suorittaa viranomaisen vaatimusten mukaisesti. (i) Lentotoiminnan harjoittajan on nimettävä viranomaista tyydyttävät vastuuhenkilöt, jotka vastaavat: (1) lentotoiminnasta; (2) huoltojärjestelyistä; (3) miehistön koulutuksesta ja (4) maatoiminnasta. (j) Lentotoiminnan harjoittajan on varmistettava, että jokainen lento suoritetaan toimintakäsikirjan määräysten mukaisesti. (k) Lentotoiminnan harjoittajan on järjestettävä riittävät välineet ja tilat lentojensa turvallista maahuolintaa varten. (l) Lentotoiminnan harjoittajan on varmistettava, että sen lentokoneiden varustus ja miehistöjen pätevyys ovat niiden vaatimusten mukaisia, joita on noudatettava kyseisellä toiminta-alueella ja harjoitettavassa toiminnassa. (m) Lentotoiminnan harjoittajan on noudatettava luvun M vaatimuksia kaikkien sen ansiolentoluvan alaisessa toiminnassa käytettävien lentokoneiden huollossa. (n) Lentotoiminnan harjoittajan on toimitettava viranomaiselle luvun P mukainen toimintakäsikirja sekä kaikki sen lisäykset ja muutokset. (o) Lentotoiminnan harjoittajan on pidettävä kotilentopaikalla yllä toiminta-alueen ja toiminnan laadun kannalta asianmukaisia lentotoiminnan tukitoimintoja. OPS 1.180 Ansiolentoluvan myöntäminen, muuttaminen ja voimassaolon jatkaminen (a) Lentotoiminnan harjoittajalle voidaan myöntää ansiolentolupa tai sen muutos ja ansiolentolupa voidaan pitää voimassa ainoastaan, jos: (1) käytettäville lentokoneille on myönnetty hyväksyntä sovellettavien vaatimusten mukaisesti. (2) viranomainen on hyväksynyt huoltojärjestelyt luvun M mukaisesti, ja (3) lentotoiminnan harjoittaja on viranomaista tyydyttävällä tavalla osoittanut kykenevänsä: (i) luomaan asianmukaisen organisaation ja pitämään sitä yllä; (ii) luomaan OPS 1.035:n mukaisen laatujärjestelmän ja pitämään sitä yllä; (iii) noudattamaan vaadittuja koulutussuunnitelmia; (iv) noudattamaan kyseisen lentotoiminnan luonteen ja laajuuden kannalta asianmukaisia huoltovaatimuksia, mukaan lukien OPS 1.175:n (g) - (o) alakohdissa tarkoitetut vaatimukset, ja (v) noudattamaan OPS 1.175:tä. (b) Sen estämättä, mitä OPS 1.185(f):ssä määrätään, lentotoiminnan harjoittajan on ilmoitettava viranomaiselle mahdollisimman nopeasti kaikista jäljempänä olevan OPS 1.185 kohdan (a) mukaisesti annettujen tietojen muutoksista. (c) Jollei viranomainen ole vakuuttunut siitä, että (a) alakohdan vaatimukset täyttyvät, se voi näytön saamiseksi vaatia suoritettavaksi yhden tai useamman lennon, joilla toimitaan siten kuin ne olisivat kaupallista ilmakuljetusta. OPS 1.185 Hallinnolliset vaatimukset (a) Lentotoiminnan harjoittajan on varmistettava, että ensimmäisessä ansiolentolupa-hakemuksessa ja soveltuvin osin sen muutos- tai uusimishakemuksessa ovat seuraavat tiedot: (1) hakijan virallinen nimi ja toiminimi, käyntiosoite ja postiosoite; (2) aiotun toiminnan kuvaus; (3) johto-organisaation kuvaus; (4) vastuullisen johtajan nimi; (5) tärkeimmissä tehtävissä olevien vastuuhenkilöiden nimet sekä pätevyyttä ja kokemusta koskevat tiedot. Näihin luetaan lentotoiminnasta, huoltojärjestelyistä, miehistön koulutuksesta ja maatoiminnasta vastaavat henkilöt, ja (6) toimintakäsikirja. (b) Lentotoiminnan harjoittajan huoltojärjestelyjen osalta ensimmäisessä ansiolentolupa-hakemuksessa ja soveltuvin osin sen muutos- tai uusimishakemuksessa on oltava jokaisesta käytettävästä lentokonetyypistä seuraavat tiedot: (1) lentotoiminnan harjoittajan huoltotoimintakäsikirja; (2) lentotoiminnan harjoittajan huolto-ohjelma(t); (3) lentokoneen tekninen matkapäiväkirja; (4) tarvittaessa lentotoiminnan harjoittajan ja osan 145 mukaisesti hyväksytyn huolto-organisaation välisen huoltosopimuksen tekninen osuus; (5) lentokoneiden lukumäärä. (c) Ensimmäinen ansiolentolupahakemus on jätettävä vähintään 90 päivää ennen aiotun toiminnan aloittamispäivää. Toimintakäsikirja voidaan toimittaa myöhemmin, kuitenkin vähintään 60 päivää ennen aiotun toiminnan aloittamista. (d) Ansiolentoluvan muutoshakemus on jätettävä vähintään 30 päivää tai sovittua aikaa ennen aiotun toiminnan aloittamista. (e) Ansiolentoluvan uusimishakemus on jätettävä vähintään 30 päivää tai sovittua aikaa ennen luvan voimassaoloajan päättymistä. (f) Lukuun ottamatta poikkeuksellisia olosuhteita viranomaiselle on ilmoitettava nimetyn vastuuhenkilön aiotusta vaihtamisesta vähintään 10 päivää ennen vaihdon suunniteltua ajankohtaa. OPS 1.175, liite 1 Ansiolentoluvan sisältö ja ehdot Ansiolentoluvassa on mainittava: (a) lentotoiminnan harjoittajan nimi ja sijainti (pääasiallinen toimipaikka); (b) myöntämispäivä ja voimassaoloaika; (c) kuvaus hyväksytyn toiminnan laadusta; (d) käyttöön hyväksytyt lentokonetyypit; (e) käyttöön hyväksyttyjen lentokoneiden rekisteritunnukset; lentotoiminnan harjoittaja voi kuitenkin saada hyväksynnän järjestelmälle, jolla viranomaiselle ilmoitetaan sen ansiolentoluvan perusteella käytettävien lentokoneiden rekisteritunnukset; (f) hyväksytyt toiminta-alueet; (g) erityiset rajoitukset sekä (h) erityiset luvat ja hyväksynnät, kuten: - CAT II/CAT III (mukaan lukien hyväksytyt toimintaminimit) - (MNPS) Minimisuunnistustarkkuusvaatimukset - (ETOPS) Pitkän matkan lennot kaksimoottorisilla lentokoneilla - (RNAV) Aluesuunnistus - (RVSM) Pienennetyt korkeusporrastusminimit - Vaarallisten aineiden kuljetus OPS 1.175, liite 2 Ansiolentoluvan haltijan johto ja organisaatio (a) Yleistä (1) Lentotoiminnan harjoittajan johto on järjestettävä järkevästi ja tehokkaasti, jotta lentotoiminnan turvallisuus voidaan varmistaa. Nimetyillä vastuuhenkilöillä on oltava todistettu pätevyys siviili-ilmailun alalla. (2) Tässä liitteessä 'pätevyydellä' tarkoitetaan sitä, että henkilöllä on viranomaista tyydyttävä, tehtävään soveltuva koulutus, työkokemus ja kokemus johtamistehtävistä. (b) Nimetyt vastuuhenkilöt (1) Toimintakäsikirjassa on oltava nimettyjen vastuuhenkilöiden nimet sekä kuvaus näiden tehtävistä ja vastuualueista. Viranomaiselle on kirjallisesti ilmoitettava kaikista suunnitelluista tai tapahtuneista nimitysten tai tehtävien muutoksista. (2) Lentotoiminnan harjoittajan on tehtävä järjestelyt, joilla varmistetaan jatkuva valvonta nimettyjen vastuuhenkilöiden poissa ollessa. (3) Lentotoiminnan harjoittajan on osoitettava viranomaista tyydyttävästi, että johto-organisaatio on asianmukainen ja vastaa reittiverkostoa ja toiminnan laajuutta. (4) Ansiolentoluvan haltijan vastuuhenkilöksi nimeämää henkilöä ei saa nimetä minkään muun ansiolentoluvan haltijan vastuuhenkilöksi, ellei tällainen järjestely tyydytä viranomaista. Vastuuhenkilöiden työaika on sovittava riittävän pitkäksi siten, että henkilö kykenee hoitamaan johtotehtävät lentotoiminnan harjoittajan toiminnan määrän ja laajuuden mukaan. (5) Sama henkilö voidaan nimetä useampaan kuin yhteen tehtävään, jos tällainen järjestely tyydyttää viranomaista. Huom.: OPS 1.175 (i) (2):ssa tarkoitetuista huoltojärjestelyistä vastaavan henkilön nimeämistä koskevista vaatimuksista määrätään OPS 1.895:ssä. (c) Henkilöstön riittävyys ja valvonta (1) Miehistön jäsenet. Lentotoiminnan harjoittajan on otettava palvelukseensa suunnitellun toiminnan kannalta riittävä ohjaamo- ja matkustamohenkilöstö, joka on koulutettu ja tarkastettu soveltuvin osin lukujen N ja O mukaisesti. (2) Maahenkilöstö (i) Maahenkilöstön lukumäärä riippuu toiminnan luonteesta ja laajuudesta. Erityisesti lentotoiminta- ja maapalveluosastoilla on oltava koulutettu henkilökunta, joka perusteellisesti tuntee vastuualueensa organisaatiossa. (ii) Kun lentotoiminnan harjoittaja tekee toisen organisaation kanssa sopimuksen tiettyjen palveluiden hankkimisesta, vastuu asianmukaisen tason ylläpidosta säilyy lentotoiminnan harjoittajalla. Tällaisessa tapauksessa on annettava nimetylle vastuuhenkilölle tehtäväksi varmistaa, että kaikki sopimuskumppanit täyttävät vaadittavat normit. (3) Valvonta (i) Nimettävien valvojien lukumäärä riippuu lentotoiminnan harjoittajan toiminnan yleisestä järjestelystä ja henkilöstön määrästä. Näiden valvojien tehtävät ja velvollisuudet on määriteltävä ja kaikki lentotehtävät järjestettävä siten, että he voivat huolehtia valvontavelvollisuuksistaan. (ii) Kaikkien miehistön jäsenten valvonnasta vastaavien henkilöiden on oltava kokemukseltaan ja henkilökohtaisilta ominaisuuksiltaan sellaisia, että toimintakäsikirjassa määritelty vaatimustaso saavutetaan. (d) Työskentelytilat (1) Lentotoiminnan harjoittajan on varmistettava, että lentotoiminnan turvallisuudesta vastaavan henkilöstön käytettävissä on riittävät työtilat jokaisella lentopaikalla, jolta toimintaa harjoitetaan itsenäisesti. Huomioon on otettava maahenkilöstön, lentotoiminnan valvonnasta vastaavan henkilöstön, tärkeiden tietojen säilyttämisen ja saatavilla pitämisen sekä miehistön lennonsuunnittelun tarpeet. (2) Toimistopalvelujen on kyettävä viipymättä jakamaan toimintaohjeita ja muuta tietoa kaikille asianosaisille. (e) Asiakirjat Lentotoiminnan harjoittajan on järjestettävä käsikirjojen, muutosasiakirjojen ja muiden asiakirjojen tuottaminen. Luku D TOIMINTAMENETELMÄT OPS 1.195 Toiminnan ohjaus ja valvonta Lentotoiminnan harjoittajan on ohjattava toimintaa sekä otettava käyttöön viranomaisen hyväksymä lentotoiminnan valvontamenetelmä ja pidettävä sitä yllä. OPS 1.200 Toimintakäsikirja Lentotoiminnan harjoittajan on annettava operatiivisen henkilöstön käyttöön ja ohjeeksi luvun P mukainen toimintakäsikirja. OPS 1.205 Operatiivisen henkilöstön pätevyys Lentotoiminnan harjoittajan on varmistettava, että kaikki maa- ja lentotoimintatehtäviin määrätyt tai niihin suoraan osallistuvat henkilöt ovat saaneet asianmukaisen opastuksen, osoittaneet kykynsä erityisiin tehtäviinsä ja ovat tietoisia velvollisuuksistaan sekä tehtäviensä merkityksestä toiminnan kokonaisuuden kannalta. OPS 1.210 Menetelmien laatiminen (a) Lentotoiminnan harjoittajan on laadittava jokaista lentokonetyyppiä varten menetelmät ja ohjeet, joihin sisältyvät maahenkilöstön ja miehistön jäsenten tehtävät toiminnan laadun mukaan maassa ja lennon aikana. (b)Lentotoiminnan harjoittajan on laadittava tarkistuslistajärjestelmä, jota miehistön jäsenten on noudatettava lentokoneen käytön kaikissa vaiheissa normaaleissa, poikkeuksellisissa ja hätätilanteissa sen varmistamiseksi, että toimintakäsikirjan lentomenetelmiä noudatetaan. (c) Lentotoiminnan harjoittaja ei saa vaatia miehistön jäsentä suorittamaan lennon kriittisten vaiheiden aikana mitään muita tehtäviä kuin sellaisia, jotka ovat lentokoneen turvallisen käytön kannalta välttämättömiä. OPS 1.215 Ilmaliikennepalvelujen käyttö Lentotoiminnan harjoittajan on varmistettava, että ilmaliikennepalveluja käytetään kaikilla lennoilla aina, kun niitä on saatavissa. OPS 1.220 Lentopaikkojen hyväksyminen Lentotoiminnan harjoittaja saa hyväksyä ainoastaan sellaisten lentopaikkojen käytön, jotka ovat kyseisen lentokonetyypin ja lentotoiminnan kannalta riittäviä. OPS 1.225 Lentopaikan toimintaminimit (a) Lentotoiminnan harjoittajan on määritettävä OPS 1.430:n mukaisesti lentopaikan toimintaminimit kullekin lähtö-, määrä- ja varalentopaikalle, joka on hyväksytty käytettäväksi OPS 1.220:n mukaisesti. (b) Kaikki viranomaisen vaatimat lisäykset on sisällytettävä edellä kohdan (a) mukaisesti eriteltyihin toimintaminimeihin. (c) Tietyn lähestymis- ja laskumenetelmän minimejä voidaan käyttää, jos: (1) aiottua menetelmää varten tarvittavat lähestymiskarttaan merkityt maalaitteet ovat toiminnassa; (2) kyseistä lähestymismenetelmää varten tarvittavat lentokoneen järjestelmät toimivat; (3) lentokoneen suoritusarvovaatimukset täyttyvät; ja (4) miehistöllä on tarvittava pätevyys. OPS 1.230 Mittarilähtö- ja mittari-lähestymismenetelmät (a) Lentotoiminnan harjoittajan on varmistettava, että lentopaikan sijaintivaltion määrittelemiä mittarilähtö- ja mittarilähestymismenetelmiä käytetään. (b) Sen estämättä, mitä edellä (a) alakohdassa määrätään, ilma-aluksen päällikkö voi hyväksyä julkaistusta lähtö- tai tuloreitistä poikkeavan lennonjohtoselvityksen edellyttäen, että estevarakriteereitä noudatetaan ja toimintaolosuhteet otetaan täysin huomioon. Loppulähestyminen on lennettävä näkölähestymisenä tai vahvistetun mittarilähestymismenetelmän mukaisesti. (c) Lentotoiminnan harjoittaja voi ottaa käyttöön muita kuin edellä (a) alakohdassa tarkoitettuja menetelmiä ainoastaan, jos niillä on lentopaikan sijaintivaltion hyväksyntä, milloin se vaaditaan, ja ne ovat viranomaista tyydyttäviä. OPS 1.235 Meluntorjuntamenetelmät (a) Lentotoiminnan harjoittajan on otettava käyttöön menetelmät melun torjumiseksi mittarilentotoiminnan aikana ICAO PANS OPS Volume 1:n (Doc 8168-OPS/611) ja sovellettavan yhteisön lainsäädännön mukaisesti. (b) Alkunousuun liittyvien meluntorjuntamenetelmien, jotka lentotoiminnan harjoittaja on määrännyt kullekin lentokonetyypille, olisi oltava samat kaikilla lentopaikoilla. OPS 1.240 Reitit ja toiminta-alueet (a) Lentotoiminnan harjoittajan on varmistettava, että lentotoimintaa harjoitetaan ainoastaan sellaisilla reiteillä tai alueilla, joilla: (1) maalaitteet ja -palvelut, mukaan lukien lentosääpalvelut, ovat aiotun toiminnan kannalta riittäviä; (2) käytettäväksi aiotun lentokoneen suoritusarvot ovat riittävät minimilentokorkeusvaatimusten noudattamiseen; (3) käytettäväksi aiotun lentokoneen varustus täyttää suunnitellun lentotoiminnan vähimmäisvaatimukset; (4) asianmukaiset kartat ovat saatavilla [OPS 1.135(a)(9)]; (5) jos käytetään kaksimoottorisia lentokoneita, riittäviä lentopaikkoja on käytettävissä OPS 1.245:n aika- ja matkarajoitusten mukaisesti; (6) jos käytetään yksimoottorisia lentokoneita, käytettävissä on paikkoja, joille on mahdollista tehdä turvallinen pakkolasku. (b) Lentotoiminnan harjoittajan on varmistettava, että lentotoimintaa harjoitetaan viranomaisen asettamien reittejä tai toiminta-alueita koskevien rajoitusten mukaisesti. OPS 1.241 Toiminta RVSM- ilmatilassa (pienennetty korkeusporrastusminimi) Lentotoiminnan harjoittaja ei saa ilman viranomaisen eri hyväksyntää (RVSM-hyväksyntä) käyttää lentokonetta erikseen määritellyissä ilmatilan osissa, joissa alueellisen sopimuksen (Regional Air Navigation Agreement) perusteella käytetään 300 metrin (1000 ft) korkeusporrastusminimiä. (Katso myös OPS 1.872). OPS 1.243 Toiminta alueilla, joita koskevat erityiset suunnistustarkkuusvaatimukset Lentotoiminnan harjoittaja ei saa ilman viranomaisen eri hyväksyntää (MNPS/RNP/ RNAV -hyväksyntä) käyttää lentokonetta erikseen määritellyillä alueilla tai tietyn ilmatilan erikseen määritellyssä osassa, joita varten on alueellisten sopimusten perusteella asetettu minimisuunnistustarkkuus-vaatimukset. Katso myös OPS 1.865 (c)(2) ja OPS 1.870). OPS 1.245 Suurin sallittu etäisyys riittävästä lentopaikasta toimittaessa kaksimoottorisilla lentokoneilla ilman ETOPS-hyväksyntää (a) Ellei viranomainen ole antanut erityistä hyväksyntää OPS 1.246(a):n mukaisesti (ETOPS-hyväksyntä), lentotoiminnan harjoittaja ei saa käyttää kaksimoottorista lentokonetta sellaisella reitillä, johon kuuluu kohta, joka sijaitsee kauempana riittävästä lentopaikasta kuin seuraavilla etäisyyksillä: (1) Kun kyseessä on suoritusarvoluokan A lentokone, jonka (i) suurin hyväksytty matkustajapaikkaluku on 20 tai enemmän; tai (ii) suurin sallittu lentoonlähtömassa on 45,360 kg tai enemmän, etäisyydellä, joka vastaa 60 minuutissa tyynellä lennettyä matkaa, kun yksi moottori on epäkunnossa ja käytetään alla olevan (b) alakohdan mukaisesti määritettyä matkalentonopeutta. (2) Kun kyseessä on suoritusarvoluokan B tai C lentokone, sillä etäisyydellä, joka seuraavista on lyhyempi: (i) etäisyys, joka vastaa 120 minuutissa tyynellä lennettyä matkaa, kun yksi moottori on epäkunnossa ja käytetään alla olevan (b) alakohdan mukaisesti määritettyä matkalentonopeutta; tai (ii) 300 meripeninkulmaa. (b) Lentotoiminnan harjoittajan on määritettävä jokaista käyttämäänsä kaksimoottorista lentokonetyyppiä tai -versiota varten nopeus, jota käytetään laskettaessa suurin sallittu etäisyys riittävään lentopaikkaan. Tämä nopeus ei saa olla suurempi kuin VMO, ja sen on perustuttava siihen todelliseen ilmanopeuteen, jonka lentokone pystyy säilyttämään yhden moottorin ollessa epäkunnossa: (1) kansainvälisen standardi-ilmakehän (ISA) olosuhteissa; (2) vaakalennossa: (i) kun kyseessä on suihkuturbiinimoottorilla varustettu lentokone, sillä lentopinnalla, joka seuraavista on alempi: (A) lentopinta 170; tai (B) korkein lentopinta, jolle lentokone pystyy nousemaan yhden moottorin ollessa epäkunnossa ja jonka se pystyy säilyttämään, käyttäen lentokäsikirjassa annettua kokonaiskohoamisnopeutta. (ii) kun kyseessä on potkurilentokone, sillä lentopinnalla, joka seuraavista on alempi: (A) lentopinta 80; tai (B) korkein lentopinta, jolle lentokone pystyy nousemaan yhden moottorin ollessa epäkunnossa ja jonka se pystyy säilyttämään, käyttäen lentokäsikirjassa annettua kokonaiskohoamisnopeutta. (3) toimiva moottori suurimmalla sallitulla jatkuvalla teholla tai työntövoimalla; (4) lentokoneen massan ollessa vähintään se, joka olisi jäljellä seuraavan toiminnan jälkeen: (i) lentoonlähtö merenpinnan tasolta lentoonlähtömassan ollessa suurin sallittu; (ii) nousu parhaaseen pitkän toimintamatkan matkalentokorkeuteen kaikkien moottorien toimiessa; ja (iii) matkalento tässä korkeudessa pitkän toimintamatkan matkalentonopeudella kaikkien moottorien toimiessa, siihen asti, kunnes lentoonlähdöstä on kulunut edellä (a) alakohdassa määrätty aika. (c) Lentotoiminnan harjoittajan on varmistettava, että toimintakäsikirjaan sisältyvät jokaisesta tyypistä tai versiosta erikseen seuraavat tiedot: (1) matkalentonopeus yhden moottorin ollessa epäkunnossa, joka on määritetty edellä olevan (b) alakohdan mukaisesti; ja (2) suurin sallittu etäisyys riittävästä lentopaikasta, joka on määritetty edellä olevien (a) ja (b) alakohtien mukaisesti. Huom.: Edellä mainitut nopeudet ja korkeudet (lentopinnat) on tarkoitettu ainoastaan käytettäviksi määritettäessä suurinta sallittua etäisyyttä riittävästä lentopaikasta. OPS 1.246 Pitkän matkan lennot kaksimoottorisilla lentokoneilla (ETOPS) (a) Lentotoiminnan harjoittaja ei saa ilman viranomaisen eri hyväksyntää (ETOPS-hyväksyntä) harjoittaa toimintaa kauempana kuin OPS 1.245:n mukaisesti määritetyllä etäisyydellä riittävästä lentopaikasta. (b) Ennen ETOPS-lennon aloittamista lentotoiminnan harjoittajan on varmistettava, että käytettävissä on riittävä ja säävaatimukset täyttävä ETOPS-reittivaralentopaikka, joka sijaitsee joko ETOPS-hyväksynnän mukaisen lentoajan sisällä tai MEL:n perusteella määritettyyn lentokoneen toimintakuntoisuuteen perustuvan lentoajan sisällä sen mukaan, kumpi näistä on lyhyempi. [Katso OPS 1.297(d)]. OPS 1.250 Minimilentokorkeuksien määrittäminen (a) Lentotoiminnan harjoittajan on annettava kaikille lennettävän reitin osille minimilentokorkeudet ja niiden määritysmenetelmät, joilla varmistetaan vaadittava korkeusvara maastoon lukujen F - I vaatimusten mukaisesti. b) Kaikki minimilentokorkeuksien määritysmenetelmät on oltava viranomaisen hyväksymiä. (c) Jos niiden valtioiden, joiden yli lennetään, vahvistamat minimilentokorkeudet ovat lentotoiminnan harjoittajan määräämiä korkeammat, pätevät korkeammat arvot. (d) Lentotoiminnan harjoittajan on minimilentokorkeuksia määrittäessään otettava huomioon seuraavat tekijät: (1) tarkkuus, jolla lentokoneen sijainti voidaan määrittää; (2) käytettävien korkeusmittarien näytön todennäköiset epätarkkuudet; (3) maaston ominaisuudet (esim. äkilliset korkeusvaihtelut) niillä reiteillä tai alueilla, joilla lentotoimintaa harjoitetaan; (4) epäsuotuisiin sääolosuhteisiin joutumisen todennäköisyys (esim. voimakas turbulenssi ja laskevat ilmavirtaukset) sekä (5) ilmailukarttojen mahdolliset epätarkkuudet. (e) Edellä (d) alakohdassa tarkoitettuja vaatimuksia täytettäessä on otettava asianmukaisesti huomioon: (1) vakioarvoista poikkeavan lämpötilan tai paineen vuoksi tehtävät korjaukset; (2) lennonjohdolliset vaatimukset; ja (3) kaikki suunniteltuun reittiin liittyvät ennalta arvioitavat satunnaiset tekijät. OPS 1.255 Polttoainevaatimukset (a) Lentotoiminnan harjoittajan on laadittava lentojen suunnittelua ja lennon aikana tapahtuvaa uudelleensuunnittelua varten polttoainevaatimukset sen varmistamiseksi, että jokaisella lennolla on mukana riittävästi polttoainetta suunniteltua lentoa varten sekä varapolttoainetta suunnitellusta toiminnasta poikkeamisesta aiheutuvaan lisätarpeeseen. (b) Lentotoiminnan harjoittajan on varmistettava, että lentojen suunnittelu perustuu ainoastaan: (1) toimintakäsikirjassa oleviin tai siitä johdettuihin menetelmiin ja tietoihin tai ajan tasalla oleviin lentokonekohtaisiin tietoihin; ja (2) niihin toimintaolosuhteisiin, joissa lento suoritetaan, mukaan lukien: (i) lentokoneen polttoaineenkulutusta koskevat realistiset tiedot; (ii) todennäköiset massat; (iii) odotettavissa olevat sääolosuhteet; sekä (iv) ilmaliikennepalvelun menetelmät ja rajoitukset. (c) Lentotoiminnan harjoittajan on varmistettava, että ennen lentoa tehtävään laskelmaan käytettävissä olevan polttoaineen tarpeesta sisältyvät: (1) rullauspolttoaine; (2) reittipolttoaine; (3) varapolttoaine, johon kuuluvat: (i) reittivarapolttoaine; (ii) varalentopaikalle lentämiseen tarvittava polttoaine, jos määrävaralentopaikka vaaditaan; (Tämä ei estä lähtölentopaikan valitsemista määrävaralentopaikaksi); (iii) loppuvarapolttoaine; ja (iv) lisäpolttoaine, jos se on tarpeen lentotoiminnan lajin (esim. ETOPS) vuoksi; ja (4) ylimääräinen polttoaine, jos ilma-aluksen päällikkö niin vaatii. (d) Lentotoiminnan harjoittajan on varmistettava, että lennon aikana tehtävään uuteen laskelmaan käytettävissä olevan polttoaineen tarpeesta silloin, kun lentoa on jatkettava muuta kuin alunperin suunniteltua reittiä tai toiselle määräpaikalle, sisältyvät: (1) jäljellä olevaan lentoon tarvittava reittipolttoaine; (2) varapolttoaine, johon kuuluvat: (i) reittivarapolttoaine; (ii) varalentopaikalle lentämiseen tarvittava polttoaine, jos määrävaralentopaikka vaaditaan (tämä ei estä lähtölentopaikan valitsemista määrävaralentopaikaksi); (iii) loppuvarapolttoaine; ja (iv) lisäpolttoaine, jos se on tarpeen lentotoiminnan lajin (esim. ETOPS) vuoksi; ja (3) ylimääräinen polttoaine, jos ilma-aluksen päällikkö niin vaatii. OPS 1.260 Liikuntarajoitteisten henkilöiden kuljettaminen (a) Lentotoiminnan harjoittajan on laadittava menetelmät liikuntarajoitteisten henkilöiden kuljettamista varten. (b) Lentotoiminnan harjoittajan on varmistettava, ettei liikuntarajoitteisia henkilöitä sijoiteta ja etteivät tällaiset henkilöt asetu sellaisille paikoille, joilla ollessaan he saattaisivat: (1) haitata miehistön tehtävien suorittamista; (2) vaikeuttaa hätävarusteiden käyttöön saamista; tai (3) haitata lentokoneen evakuointia hätätilanteessa. (c) Ilma-aluksen päällikölle on ilmoitettava lentokoneessa kuljetettavista liikuntarajoitteisista henkilöistä. OPS 1.265 Karkotettujen tai pidätettyjen henkilöiden sekä sellaisten matkustajien kuljettaminen, joiden pääsy maahan on kielletty Lentotoiminnan harjoittajan on laadittava lentokoneen ja siinä olevien henkilöiden turvallisuuden varmistamiseksi menetelmät karkotettujen tai pidätettyjen henkilöiden sekä sellaisten matkustajien kuljettamista varten, joiden pääsy maahan on kielletty. Ilma-aluksen päällikölle on ilmoitettava edellä tarkoitettujen henkilöiden kuljettamisesta lentokoneessa. OPS 1.270 Matkatavaran ja rahdin sijoittaminen (Katso OPS 1.270, liite 1) (a) Lentotoiminnan harjoittajan on laadittava menetelmät sen varmistamiseksi, että lentokoneeseen tuodaan ja matkustamoon otetaan ainoastaan sellaista käsimatkatavaraa, joka voidaan sijoittaa asianmukaisesti ja turvallisesti. (b) Lentotoiminnan harjoittajan on laadittava menetelmät sen varmistamiseksi, että kaikki sellainen matkatavara tai rahti, joka voi paikaltaan siirtyessään aiheuttaa vammoja tai vahinkoa tai tukkia käytäviä ja uloskäyntejä, sijoitetaan sellaisiin säilytyspaikkoihin, jotka on suunniteltu estämään sen liikkumisen. OPS 1.280 Matkustajien sijoittaminen Lentotoiminnan harjoittajan on laadittava menetelmät sen varmistamiseksi, että matkustajat sijoitetaan sellaisille paikoille, joilla he voivat mahdollisessa hätäevakuointitilanteessa parhaiten myötävaikuttaa lentokoneen evakuointiin eivätkä ole sen esteenä. OPS 1.285 Ohjeiden antaminen matkustajille Lentotoiminnan harjoittajan on varmistettava, että: (a) Yleistä (1) Matkustajille annetaan suullisesti ohjeet turvallisuuteen liittyvistä seikoista; tämä voidaan suorittaa kokonaan tai osittain audiovisuaalisen esityksen avulla. (2) Matkustajien saatavilla on turvallisuusohjekortti, jossa esitetään kuvin niiden hätävarusteiden ja varauloskäyntien käyttö, joita matkustajat todennäköisesti käyttäisivät. (b) Ennen lentoonlähtöä (1) Matkustajille annetaan soveltuvin osin ohjeet seuraavista seikoista: (i) tupakointia koskevat määräykset; (ii) istuimen selkänojan on oltava pystyasennossa ja pöydän käännettynä pois; (iii) varauloskäyntien sijainti; (iv) lattian lähellä olevien pakotiemerkintöjen sijainti ja käyttö; (v) käsimatkatavaroiden sijoittaminen; (vi) kannettavien elektronisten laitteiden käytön rajoitukset. (vii) turvallisuusohjekortin sijainti ja sisältö. ja, (2) Matkustajille esitetään: (i) istuin- ja/tai olkavöiden käyttö sekä niiden kiinnittäminen ja avaaminen; (ii) happilaitteiden sijainti ja käyttö, jos ne vaaditaan (OPS 1.770 ja OPS 1.775). Matkustajia on myös kehotettava sammuttamaan kaikki tupakointivälineet silloin, kun happea käytetään, ja (iii) pelastusliivien sijainti ja käyttö, jos ne vaaditaan (OPS 1.825). (c) Lentoonlähdön jälkeen (1) Matkustajia muistutetaan soveltuvin osin seuraavista seikoista: (i) tupakointia koskevat määräykset ja (ii) istuin- ja/tai olkavöiden käyttö. (d) Ennen laskua (1) Matkustajia muistutetaan soveltuvin osin seuraavista seikoista: (i) tupakointia koskevat määräykset; (ii) istuin- ja/tai olkavöiden käyttö; (iii) istuimen selkänojan on oltava pystyasennossa ja pöydän käännettynä pois; (iv) käsimatkatavaroiden asettaminen takaisin sijoituspaikkaansa ja (v) kannettavien elektronisten laitteiden käytön rajoitukset. (e) Laskun jälkeen (1) Matkustajia muistutetaan seuraavista seikoista: (i) tupakointia koskevat määräykset ja (ii) istuin- ja/tai olkavöiden käyttö. (f) Jos lennon aikana joudutaan hätätilanteeseen, matkustajia opastetaan toimimaan siten kuin kyseisessä tilanteessa on asianmukaista. OPS 1.290 Lennon valmistelu (a) Lentotoiminnan harjoittajan on varmistettava, että jokaisesta aiotusta lennosta laaditaan operatiivinen lentosuunnitelma. (b) Ilma-aluksen päällikkö saa aloittaa lennon vasta varmistuttuaan siitä, että: (1) lentokone on lentokelpoinen; (2) lentokone on puuttuvien osien luettelon (Configuration Deviation List, CDL) mukainen; (3) kyseisellä lennolla lukujen K ja L mukaan tarvittavat mittarit ja varusteet ovat käytettävissä; (4) mittarit ja varusteet ovat toimintakuntoisia, ellei minimivarusteluettelossa (MEL) toisin sallita; (5) lennon suoritukseen tarvittavat toimintakäsikirjan osat ovat käytettävissä; (6) ne asiakirjat, lisätiedot ja lomakkeet, jotka OPS 1.125:n ja OPS 1.135:n mukaan vaaditaan pidettävän mukana, ovat lentokoneessa; (7) käytettävissä ovat ajan tasalla olevat kartat ja niihin liittyvät asiakirjat tai vastaavat tiedot, jotka kattavat lentokoneen aiotun käytön, mukaan lukien kohtuudella odotettavissa olevat suunnitelmasta poikkeamiset; (8) suunniteltua lentoa varten tarvittavat maalaitteet ja -palvelut ovat käytettävissä ja riittäviä; (9) toimintakäsikirjan määräyksiä polttoaine-, öljy- ja happivaatimuksista, alimmista turvallisista lentokorkeuksista, lentopaikan toimintaminimeistä ja käytettävissä olevista varalentopaikoista, milloin sellaisia vaaditaan, voidaan lennolla suunnitelman mukaan noudattaa; (10) kuorma on asianmukaisesti sijoitettu ja turvallisesti kiinnitetty; (11) lentokoneen massa on lähtökiidon alkaessa sellainen, että lento voidaan suorittaa sitä koskevien lukujen F - I vaatimusten mukaisesti, ja (12) edellä 9 - 11 alakohdissa tarkoitettujen lisäksi voidaan noudattaa mahdollisia muita toimintaa koskevia rajoituksia. OPS 1.295 Lentopaikkojen valinta (a) Lentotoiminnan harjoittajan on laadittava ohjeet määrä- ja/tai varalentopaikkojen valitsemiseksi lentoa suunniteltaessa OPS 1.220:n mukaisesti. (b) Lentotoiminnan harjoittajan on valittava lähtövaralentopaikka ja ilmoitettava se operatiivisessa lentosuunnitelmassa, ellei lähtölentopaikalle palaaminen ole säähän tai suoritusarvoihin liittyvistä syistä mahdollista. Lähtövaralentopaikan on sijaittava: Lähtövaralentopaikan on sijaittava: (1) kaksimoottorisille lentokoneille joko: (i) etäisyydellä, joka vastaa lentokäsikirjan mukaisella matkalentonopeudella tyynessä standardiolosuhteissa enintään yhdessä tunnissa lennettävää matkaa todellisen lentoonlähtömassan mukaan laskettuna, kun yksi moottori on epäkunnossa; tai (ii) etäisyydellä, joka vastaa lentokäsikirjan mukaisella matkalentonopeudella tyynessä standardiolosuhteissa enintään kahdessa tunnissa lennettävää matkaa yhden moottorin ollessa epäkunnossa, todellisen lentoonlähtömassan mukaan laskettuna, jos lentokone ja miehistö on hyväksytty ETOPS-toimintaan. Jos ETOPS-hyväksynnän mukainen etäisyys kuitenkin on tätä matkaa lyhyempi, sitä on käytettävä; tai (2) kolmi- ja nelimoottorisille lentokoneille etäisyydellä, joka vastaa lentokäsikirjan mukaisella matkalentonopeudella tyynessä standardiolosuhteissa enintään kahdessa tunnissa lennettävää matkaa todellisen lentoonlähtömassan mukaan laskettuna, kun yksi moottori on epäkunnossa. (3) Jos lentokäsikirjassa ei ilmoiteta yhden moottorin ollessa epäkunnossa noudatettavaa matkalentonopeutta, laskennassa on käytettävä nopeutta, joka saavutetaan jäljellä olevien moottorien tai moottorin toimiessa suurimmalla sallitulla jatkuvalla teholla. (c) Lentotoiminnan harjoittajan on valittava jokaiselle IFR-lennolle vähintään yksi määrävaralentopaikka, paitsi jos: (1) kumpikin seuraavista ehdoista täyttyy: (i) suunnitellun lennon kestoaika lentoonlähdöstä laskuun on enintään kuusi tuntia, ja (ii) määrälentopaikalla on käytettävissä kaksi erillistä kiitotietä ja vallitsevat sääolosuhteet ovat sellaiset, että aikana, joka alkaa tuntia ennen arvioitua saapumisaikaa määrälentopaikalle ja päättyy tunnin kuluttua siitä, lähestyminen kysymykseen tulevalta minimisektorikorkeudelta ja lasku voidaan suorittaa näkösääolosuhteissa (VMC) tai (2) määrälentopaikka on syrjäinen, eikä riittävää määrävaralentopaikkaa ole. (d) Lentotoiminnan harjoittajan on valittava kaksi määrävaralentopaikkaa, jos määrälentopaikkaa koskevat säätiedotteet tai -ennusteet tai niiden yhdistelmä osoittavat, että: (1) aikana, joka alkaa tuntia ennen arvioitua saapumisaikaa ja päättyy tunnin kuluttua siitä, sääolosuhteet eivät täytä käytettäviä suunnitteluminimejä, tai (2) kun säätietoja ei ole saatavilla. (e) Lentotoiminnan harjoittajan on ilmoitettava kaikki vaadittavat varalentopaikat operatiivisessa lentosuunnitelmassa. OPS 1.297 IFR-lentojen suunnitteluminimit (a) Lähtövaralentopaikkojen suunnitteluminimit. Lentotoiminnan harjoittaja ei saa valita lentopaikkaa lähtövaralentopaikaksi, elleivät asianmukaiset säätiedotteet tai -ennusteet tai niiden yhdistelmä osoita, että aikana, joka alkaa tuntia ennen arvioitua saapumisaikaa lentopaikalle ja päättyy tunnin kuluttua siitä, sääolosuhteet täyttävät OPS 1.225:n mukaisesti määritetyt käytettävät laskuminimit. Pilvikorkeus on otettava huomioon silloin, kun ainoat mahdolliset lähestymistavat ovat ei-tarkkuuslähestyminen tai kiertolähestyminen. Lentotoimintaa yhden moottorin ollessa epäkunnossa koskevat rajoitukset on otettava huomioon. (b) Määrälentopaikkojen ja määrävaralentopaikkojen suunnitteluminimit. Lentotoiminnan harjoittaja saa valita tietyn määrälentopaikan tai määrävaralentopaikan ainoastaan, jos asianmukaiset säätiedotteet tai -ennusteet tai niiden yhdistelmä osoittavat, että aikana, joka alkaa tuntia ennen arvioitua saapumisaikaa lentopaikalle ja päättyy tunnin kuluttua siitä, sääolosuhteet täyttävät käytettävät suunnitteluminimit. (1) Määrälentopaikan suunnitteluminimit: (i) kiitotienäkyvyys (RVR) tai meteorologinen näkyvyys OPS 1.225:n mukaisesti määritettynä ja (ii) ei-tarkkuuslähestymistä tai kiertolähestymistä varten pilvikorkeus vähintään MDH:n tasolla. (2) Määrävaralentopaikan tai -paikkojen suunnitteluminimit: Taulukko 1 Suunnitteluminimit - Reitti- ja määrävaralentopaikat Lähestymistapa // Suunnitteluminimi Cat II ja III // Cat I (Huom. 1) Cat I // Ei-tarkkuuslähestyminen (Huom. 1 ja 2) Ei-tarkkuuslähestyminen // Ei-tarkkuuslähestyminen (Huom. 1 ja 2) plus 200 ft/1 000 m Kiertolähestyminen // Kiertolähestyminen Huom. 1: Kiitotienäkyvyys (RVR). Huom. 2: Pilvikorkeuden on oltava vähintään MDH:n tasolla. (c) Reittivaralentopaikan suunnitteluminimit. Lentotoiminnan harjoittaja ei saa valita lentopaikkaa reittivaralentopaikaksi, elleivät asianmukaiset säätiedotteet tai -ennusteet tai niiden yhdistelmä osoita, että aikana, joka alkaa tuntia ennen arvioitua saapumisaikaa lentopaikalle ja päättyy tunnin kuluttua siitä, sääolosuhteet täyttävät yllä olevan taulukon 1 mukaiset suunnitteluminimit. (d) ETOPS-reittivaralentopaikan suunnitteluminimit. Lentotoiminnan harjoittaja ei saa valita lentopaikkaa ETOPS-reittivaralentopaikaksi, elleivät asianmukaiset säätiedotteet tai -ennusteet tai niiden yhdistelmä osoita, että aikana, joka alkaa tuntia ennen arvioitua saapumisaikaa lentopaikalle ja päättyy tunnin kuluttua siitä, sääolosuhteet täyttävät alla olevassa taulukossa 2 määrätyt suunnitteluminimit ja ovat lentotoiminnan harjoittajan ETOPS-hyväksynnän mukaiset. Taulukko 2 Suunnitteluminimit - ETOPS >TAULUKON PAIKKA> OPS 1.300 ATS-lentosuunnitelman esittäminen Lentotoiminnan harjoittajan on varmistettava, ettei lentoa aloiteta ennen kuin ATS-lentosuunnitelma on esitetty tai riittävät tiedot jätetty, jotta hälytyspalvelu voidaan tarvittaessa käynnistää. OPS 1.305 Polttoainetankkaus ja polttoaineen poisto matkustajien noustessa lentokoneeseen, ollessa lentokoneessa tai poistuessa siitä (Katso OPS 1.305, liite 1) Lentotoiminnan harjoittajan on varmistettava, ettei lentokoneen polttoainetankkausta tai polttoaineen poistoa suoriteta matkustajien noustessa lentokoneeseen, ollessa lentokoneessa tai poistuessa siitä silloin, kun käytetään lentobensiiniä tai laajajakeista polttoainetta (esim. Jet-B tai vastaava), tai kun tällaiset polttoainetyypit saattaisivat sekoittua. Muissa tapauksissa on ryhdyttävä tarvittaviin varotoimiin ja lentokoneessa on oltava asianmukainen ja pätevä henkilöstö, joka on valmis aloittamaan lentokoneen evakuoinnin ja johtamaan sitä mahdollisimman käytännöllisesti ja ripeästi. OPS 1.307 Polttoainetankkaus ja polttoaineen poisto käytettäessä laajajakeista polttoainetta Lentotoiminnan harjoittajan on laadittava menetelmät, joita noudatetaan polttoainetankkauksessa ja polttoaineen poistossa käytettäessä laajajakeista polttoainetta (esim. Jet-B tai vastaava), jos se on tarpeen. OPS 1.310 Miehistön jäsenten paikat (a) Ohjaamomiehistön jäsenet. (1) Lentoonlähdön ja laskun aikana jokaisen ohjaamotehtäviin vaaditun ohjaamomiehistön jäsenen on oltava omalla paikallaan. (2) Kaikissa muissa lennon vaiheissa jokaisen ohjaamotehtäviin vaaditun ohjaamomiehistön jäsenen on oltava paikallaan, ellei poistuminen ole välttämätöntä lentotoimintaan liittyvien tehtävien tai fysiologisten tarpeiden vuoksi. Poistuminen on kuitenkin sallittua vain, jos lentokoneen ohjaimiin jää aina vähintään yksi ohjaaja, jolla on asianmukainen pätevyys. (b) Matkustamomiehistö Vaadittujen matkustamomiehistön jäsenten on kaikissa matkustamon osastoissa, joissa on matkustajia, oltava määrätyillä paikoillaan lentoonlähdön ja laskun aikana ja milloin ilma-aluksen päällikkö katsoo sen olevan tarpeen turvallisuuden vuoksi. OPS 1.315 Hätäevakuoinnin apuvälin